Kisah Rakyat Malaysia Membantu di Kem Pelarian Perancis - Kitchen In Calais

Pengalaman ini ditulis sendiri oleh sukarelawan yang pernah membantu di kem pelarian dan pihak iluminasi.com mendapat kebenaran untuk berkongsi di blog kami. Artikel ini bertujuan memberi pendedahan sebenar mengenai krisis kemanusiaan yang sangat serius sedang berlaku dan menimpa saudara Islam kita.

Juga untuk menceritakan pengajaran yang beliau dapat, semoga ia memberi sedikit keinsafan dan kesedaran kepada kita. Bukan untuk menunjuk-nunjuk dan seangkatan dengannya.

27 September 2016, aku telah terbang ke negara Perancis untuk mengambil bahagian dalam kerja sukarelawan di kem pelarian. Niat untuk menjadi sukarelawan sememangnya telah lama di dalam hati.

Pernah sekali terbaca mengenai Rayyan Harries, sukarelawan Malaysia yang membantu pelarian di Greece, membuatkan aku teringin untuk menyumbang. Namun mungkin disebabkan kurangnya pendedahan, maka ia tertangguh. Juga disebabkan saluran yang tidak dihebohkan secukupnya membuatkan aku tidak tahu ke mana hendak pergi.

Pasti ada yang akan bertanya, mengapa perlu menjadi sukarelawan jauh-jauh, di Malaysia kan banyak orang yang boleh kita tolong? Bagi aku sama sahaja, jika aku berfikiran begitu, siapa yang akan pergi membantu pelarian di luar negara?

Sekurang-kurangnya orang susah dan gelandangan di sini masih ada negara dan kerajaan yang prihatin, masih ada lantai untuk dipijak yang milik sendiri, masih ada makanan untuk dikemis, masih ada keperluan asas, dan dikelilingi dengan orang kita yang sangat baik hati untuk menolong.

Mereka? Tiada siapa. Hidup sehelai sepinggang, di sebuah negara yang tidak mengiktiraf mereka. Jika bukan kita, siapa lagi? Realitinya, 90% daripada pelarian di sana adalah saudara Islam kita, dan yang membantu pelarian-pelarian ini 95% daripadanya adalah beragama lain. Ke manakah kita di saat mereka perlukan kita?

Selepas mendapat cadangan daripada adikku supaya menyertai kerja sukarelawan membantu di kem pelarian di Calais, Perancis, aku terus menghubungi orang yang bertanggungjawab iaitu Puan Sofinee Harun, rakyat Malaysia yang mengasaskan projek "Kitchen in Calais" bersama suaminya, Tuan Jamalulail Ismail. (Boleh baca artikel mengenai pasangan suami isteri hebat ini di sini> Hero Malaysia di Persada Dunia. Setelah ditemuduga melalui e-mel, aku diterima untuk membantu di kem tersebut.

Projek ini adalah projek menyediakan makanan kepada pelarian-pelarian yang ada di kem tersebut. Ia bermula daripada hanya membekalkan alatan dapur, tetapi disebabkan projek itu tidak praktikal, ianya bertukar kepada menyediakan makanan.

Segala perbelanjaan dari bahan mentah sehinggalah ia dituang ke dalam pinggan datang daripada sumbangan derma warga prihatin seluruh dunia. Dianggarkan kira-kira 1,500 hidangan disediakan setiap hari dengan anggaran kos £2 bersaman RM11 untuk satu hidangan.

Bermula dengan memasak di dalam sebuah karavan, ia berkembang menjadi dapur yang lebih teratur. Apa yang lebih mencabar, dapur ini berada betul-betul di dalam kem pelarian tersebut, yang mana tiada pengawasan oleh pihak berkuasa. Ia seperti anda hidup bersama-sama pelarian di situ.

Jika sesuatu perkara buruk terjadi, ia adalah tanggungjawab sendiri. Seperti berada di barisan hadapan dalam perperangan, yang tiada jaminan oleh mana-mana pihak. Hanya tawakkal dan berserah kepada Allah, dengan niat ingin membantu mereka.

Sesampainya aku di Perancis, hati berasa agak seronok, kerana pertama kali aku menjejakkan kaki di benua Eropah. Melihatkan tempat-tempat yang sangat popular di internet, seperti Eifel Tower dan sebagainya, entah bagaimana aku berasa pelik. Bagaimana di zaman yang serba moden dan di negara semaju ini, boleh wujudnya kem pelarian seteruk itu. Ke manakah kemanusiaan yang sepatutnya ada dalam diri kita.

Aku kemudiannya menaiki tren ke Calais. Aku dijemput oleh Hasan, seorang warga Perancis, yang mana keluarganya berasal dari Morocco. Aku terus dibawa ke kem tersebut. Sesampainya di kem itu, passport aku disemak oleh pegawai polis Perancis, yang mengawal di lorong yang menjadi pintu masuk kepada kenderaan dari luar. Dan juga pelarian tidak suka gambar mereka di ambil, jadi ia amat terhad, apa yang aku dapat ambil hanyalah curi-curi.

Setelah semuanya selesai, aku dibawa masuk. Hati berdebar-debar. Tak pernah aku menyangka aku akan menjejakkan kaki di atas bumi yang didiami oleh pelarian dari pelbagai buah negara yang bergolak akibat peperangan. Sebelum ini aku hanya melihatnya dari kaca televisyen.

Pandangan pertama aku, kem ini tidak ubah seperti sebuah kampung lama seperti di zaman 70-an, padahal ia adalah penempatan yang terletak di sebuah negara maju. Amat menyedihkan. Tiada tiang lampu maka tiada bekalan elektrik. Apabila tibanya senja, gelap gelitalah dunia mereka. Kecuali yang mempunyai generator, seperti kedai-kedai.

Untuk masuk ke destinasi, aku dibawa masuk melalui celah-celah lorong yang terhimpit oleh "rumah-rumah" pelarian ini. Semua mata memandang kereta yang kami naiki. Kelihatan wajah-wajah sayu dan penuh tanda tanya.

Aku cuba alihkan pandangan.  Rumah-rumah mereka diperbuat daripada pelbagai bahan. Ada yang berkayu, ada juga yang hanya tinggal dalam khemah. Kepada yang bernasib baik, hidup di dalam karavan.

Berkeluasan 1,000 meter x 500 meter pada mulanya, ia kemudian menjadi seluas 500 meter x 500 meter selepas tindakan pihak berkuasa Perancis. Hutan ini dihuni oleh lebih kurang 10,000 orang pelarian daripada pelbagai negara seperti Afghanistan, Syria, Iran, Iraq, Sudan dan juga Eretria.

Beberapa minit perjalanan mengharungi rumah-rumah ini, aku akhirnya tiba di dapur Kitchen in Calais. Ia berpagarkan kepingan aluminium yang dipacakkan ke atas tanah menjadi pagar. Ia bertujuan untuk memberikan keselamatan kepada sukarelawan.

Ketika itu jam menunjukkan pukul 6.45 petang. Kelihatan berpuluh-puluh orang pelarian berbaris di hadapan dapur. Aku teringat bahawa ketika itu adalah masa untuk mengedarkan makanan. Aku jejakkan kaki dan terus masuk ke dalam kawasan berpagar.

Setelah mengangkat barang masuk ke dalam karavan, aku bertemu dengan person in charge. Ketika itu, Sofinee Harun dan suami pulang ke England buat seketika, orang yang diberikan tanggungjawab untuk mengemudi kerja-kerja adalah anak mereka, Seif, yang ketika itu hanya berumur 13 tahun.

Ya, masih sangat muda, namun tidak seperti kanak-kanak sebayanya. Mungkin kerana pengalaman hidup membuatkan Seif tidak seperti kanak-kanak. Ketika itu, Seif sudah tinggal di kem tersebut selama 6 bulan.

Di awal penubuhan dapur ini, sebelum kehadiran sukarelawan, Puan Sofinee hanya dibantu remaja 13 tahun ini sahaja dalam kerja-kerja menyediakan makanan. Kerja yang mana perlu dilakukan sekurang-kurangnya 6 sukarelawan digalas oleh mereka dua beranak ini.

Ketika kanak-kanak lain seusia dengannya sedang berseronok bermain dan bergaul dengan rakan lain, Seif pula tinggal di dalam kem pelarian yang daif dan menghabiskan masanya dengan memasak makanan untuk diberikan kepada pelarian. Terlalu banyak beza antara dia dan yang lain jika kita hendak perkatakan. Anda fikirkan lah sendiri. Aku berumur 13 tahun pun masih tak reti nak urus diri lagi. Tabik spring untuk remaja ini.

Aku sampai tepat pada masanya kerana pengedaran makanan sedang dilakukan (setiap hari 6.30 petang) lalu terus diajarkan sedikit sebanyak mengenai selok-belok dan cara untuk memberikan makanan kepada pelarian. Nasi dari dalam periuk dicedok ke dalam pinggan, kemudian diletakkan sedikit kari kemudian diberikan kepada sukarelawan yang berada di tingkap.

Kemudiannya makanan itu diberikan kepada pelarian. Sebanyak lebih kurang 1,500 hidangan disediakan setiap hari, hanya sekali sehari. Itu sahaja yang termampu, mereka yang tak sempat dapat makanan, lebih dari 8,500 orang, perlulah mencari makanan sendiri.

Ketika makanan sudah habis, seorang pelarian yang tidak mendapat makanan bertanya, "Mana makanan aku? Kenapa mereka dapat makanan dan tidak aku? Kenapa mereka yang lain dibantu dan aku tidak?,". Lidah terkelu untuk menjawab.

Kem ini sebenarnya tidak diiktiraf oleh kerajaan Perancis, oleh itu tiada sebarang bantuan diberikan. Pelarian-pelarian ini bergantung hidup atas ihsan rasa kemanusiaan penduduk dari seluruh dunia. Untuk pengetahuan anda, kem ini digelar sebagai "The Jungle".

Ia diberikan gelaran "The Jungle" kerana ia tidak ubah seperti hutan yang tidak layak dihuni oleh manusia. Ada yang mengatakan ia tidak pun layak untuk dihuni oleh haiwan peliharaan. Terlalu daif dan serba tak cukup. Tiada keperluan asas untuk manusia hidup. Sepanjang 4 minggu di sana, aku sempat keluar dari kawasan dapur untuk melihat sendiri keadaan sebenar kehidupan pelarian.

Air, elektrik, semuanya tak ada kerana tiada bantuan dari kerajaan Perancis. Memang seperti anda masuk ke dalam hutan yang hanya ada pokok, dan hidup. Ini 2017, tapi mereka terpaksa hidup macam zaman batu. Amat menyedihkan.

Sebelum dipasang, tak ada sumber air bersih. Cuba bayangkan kehidupan anda sekarang tanpa bekalan air? Berapa lama boleh anda tahan? Ada di antara kita kalau tak gosok gigi sehari pun dah tak boleh hidup, apatah lagi kalau hidup macam ni.

Tandas yang ada disewa oleh badan NGO perancis dan dengan hanya ada lebih kurang 110 unit dikongsi oleh lebih 10,000 orang. Purata 90 orang berkongsi satu tandas, yang hanya dicuci sehari sekali. Tak ada pap air, kena bawak botol berisi air sendiri. Persekitaran yang tidak diketahui kebersihannya, dengan populasi yang tinggi. Pelbagai penyakit mudah sahaja untuk dijangkiti.

Pertama kali aku menjejakkan kaki ke dalam tandas itu, membuatkan aku sendiri ketawa. Tergelakkan pergerakkan aku yang terlalu berhati-hati, takut tersentuh apa yang tidak sepatutnya disentuh. Bau jangan ceritalah, sampai hidung sentiasa ditutup. Aku boleh dikatakan seorang yang boleh tolak ansur dengan benda busuk, tapi yang ini, memang tak tahan.

Selepas lalui pengalaman itu, setiap kali aku rasa nak berak, akan ku tahan sehabis boleh. Bagi perempuan yang tak boleh nak berak di tandas awam di Malaysia tu, aku rasa memang akan termuntah, takpun akan tahan berak sampai bila-bila. Bayangkan bagaimana mereka yang hidup berbulan hingga bertahun disini. Amat memeritkan.

Dan ketika menunggu giliran untuk berak, terlihat dua orang kanak-kanak perempuan berumur lebih kurang 3 dan 5 tahun yang mengikuti ibu mereka mengambil air. Mereka kelihatan gembira, tidak tahu apa-apa mengenai kehidupan yang mereka lalui setiap hari.

Rumah-rumah hanyak diperbuat daripada kayu-kayu yang dipaku sendiri. Aku tak dapat bayangkan waktu malam bila tiba cuaca sejuk, bagaimana mereka tidur. Aku yang tidur di dalam karavan dan bilik yang mempunyai pemanas, berselimut tebal pun masih boleh rasa sejuk, ini apatah lagi mereka. Ada yang tak ada selimut. Bagi mereka yang hanya tidur dalam khemah, hanya mereka dan Allah sahaja yang tahu keperitannya.

Tak dapat bayangkan tinggal di khemah sebegini dengan cuaca yang sangat sejuk

Walaupun sangat sejuk ketika itu, tetapi masih belum paling sejuk. Cuaca disitu boleh mencecah serendah -5 darjah selsius. Air didalam paip sehingga membeku. Tak terbayang aku bagaimana mereka boleh hidup, namun disebabkan terpaksa, mereka masih disini. Kalau aku yang dewasa pun menggigil, macam mana pula dengan kanak-kanak? Anda yang tidur di rumah selesa itu bersyukurlah. Memang sangat beruntung.

Di dalam rumah atau khemas mereka biasanya tiada apa-apa melainkan tilam dan bantal. Itu sahaja. Cuba bayangkan anda hidup di dalam bangsal atau khemah, untuk berbulan dan bertahun lamanya. Di zaman serba internet dan serba canggih ini, pasti anda tak dapat nak hidup sehari tanpa internet, apatah lagi tanpa elektrik. Kebersihan pula anda boleh agak sendiri bagaimana kerana tiada keperluan asas kehidupan.

Sesiapa yang selalu merungut mengenai kehidupan harian mereka, rumah kecil dan tak selesa, panas tak ada aircond, pasti akan insaf dan bersyukur jika diberi peluang hidup di sini hanya untuk satu hari.

Bersambung BAHAGIAN 2 : Pemuda Malaysia Ini Kongsi Pengalaman 4 Minggu Hidup Di Kem Pelarian Perancis - Bahagian 2


Adakah Aku Akan Memilih Islam Kalau Aku Dilahirkan Bukan Muslim?

"Karim, aku ada satu benda nak tanya tentang dakwah," tanya Radzi.

"Kau sikit-sikit nak up Islam, kau tak bosan ke? Padahal, dunia ni bukan untuk orang Islam je kan?" tanya Radzi.

"Kau rasa kalaulah kau lahir bukan Muslim, kau nak ke masuk Islam ni?" tanya Radzi, bukan menghina tapi sengaja bertanya, untuk mendapat jawapan.

"Kau cuba cerita kat aku apa kau buat pada 2 haribulan September tahun 2012, boleh?" soal Karim semula.

"Tak ada apa yang istimewanya," jawab Karim. "Tapi kau lalui hari tu kan?"

"Kalau kau sendiri tak mampu ingat hari yang kau dah lalui, macam mana aku nak jawab soalan kau kalau aku sendiri tak pernah seumur hidup aku jadi bukan Muslim?"

Radzi terdiam. "Come on bro, hipotesis saja tak boleh ke? Kita agak-agak saja."

"Kau nak kata kat aku, kau yang dah lahir Muslim, mampu hipotesis diri kau sebagai seorang bukan Muslim, hanya kerana kau suka berfikir?" tanya Karim.

"Aku bukan nak kutuk kau, tapi besar kemungkinan dalam hati kau tu sendiri ada curiga dengan Islam, Radzi," terang Karim.

"Macam mana seorang yang mengaku dirinya Muslim mampu berhipotesis jika dirinya bukan Muslim, 'adakah dia akan memilih Islam sebagai agamanya' ?" jawab Karim dengan persoalan.

"Radzi, bukankah itu menunjukkan kau sendiri yang dah lahir Muslim, ada ruang dalam hati kau tak yakin Islam tu pilihan yang betul?" sambung Karim.

"Sehingga kau mampu bertanya soalan-soalan sebegitu pada orang lain macam aku dan mungkin juga pada diri kau sendiri." Karim tenang saja meneruskan hujahnya.

"Tak salah nak bertanya dalam diri, tapi pastikan jawapannya, kau cari," kata Karim membuatjan Radzi mengangguk setuju.

"Masalahnya, zaman sekarang ini, orang yang banyak mempersoal bukan untuk mendapatkan jawapan tetapi sekadar nak menimbulkan lebih banyak persoalan," kata Karim.

Lalu Karim menyambung, "Kita sendiri tak peduli tentang jawapan pada soalan yang kita persoal, sehinggakan masyarakat kita sekarang ni, ramai benar yang rajin bertanya, untuk sesat jalan."

"Harap aku dengan kau tak jadi macam tu lah," kata Karim.


5 Tabiat Harian Yang Boleh Beri Kesan Buruk Kepada Kesihatan

Seringkali kita gemar melakukan sesuatu perkara setiap hari kerana ianya sudah menjadi kebiasaan. Inilah yang dipanggil tabiat. Malangnya, tabiat harian ini kadang-kadang tanpa disedari boleh memberi kesan buruk kepada kesihatan, sama ada dalam jangka masa pendek mahupun lama.Mari ketahui beberapa tabiat harian yang perlu kita elakkan agar kita sentiasa sihat.

Ini merupakan tabiat yang paling gemar dilakukan kebanyakan orang. Biasanya setelah menutup lampu bilik untuk tidur, kita akan meluagkan masa menggunakan telefon melayan video, Facebook, Instagram dan sebagainya.

Ada yang melayan telefon sehingga tertidur. Tahukah anda tabiat ini hanya akan mempercepatkan mata anda menjadi rabun. Maka tidak hairanlah sekiranya pada zaman sekarang ramai kanak-kanak yang masih kecil sudah menggunakan cermin mata akibat tabiat penggunaan telefon.

Ada segelintir orang yang tidak makan sarapan pagi. Alasan yang selalu diberikan adalah kerana tiada selera mahupun tiada masa. Mengambil sarapan pada waktu pagi adalah penting untuk tenaga yang diperlukan oleh badan untuk melakukan kerja-kerja seharian.

Tabiat tidak mengambil makanan pada waktu pagi membantu kenaikan berat badan. Hal ini kerana metabolisma badan tidak berfungsi dengan baik untuk menukarkan makanan kepada tenaga. Selain itu, orang yang tidak makan pada waktu pagi selalunya akan makan berlebihan pada waktu tengah hari kerana terlampau lapar.

Bagi yang kerja di pejabat, adalah normal bagi kebanyakan pekerja untuk duduk di kerusi dalam jangka masa yang agak lama. Tahukah anda, tabiat ini sebenarnya tidak bagus untuk kesihatan?

Duduk untuk jangka masa yang lama meningkatkan risiko serangan jantung dan menghidap diabetes. Sekiranya anda perlu duduk dalam jangka masa yang lama, biasakan untuk bangun dan berjalan-jalan sebentar setelah duduk beberapa jam.

Untuk menjaga kesihatan gigi, kita perlu menggosok gigi beberapa kali sehari terutamanya pada waktu pada dan pada waktu malam sebelum tidur. Walau bagaimanapun, sekiranya anda hendak menggosok gigi, pastikan ianya dilakukan sekurang-kurang setengah jam selepas anda makan.

Menggosok gigi sebaik sahaja anda habis makan boleh mempercepatkan proses penapisan enamel gigi, terutamanya sekiranya makanan tersebut bersifat asidik.

Orang yang gemar memakai seluar jeans yang ketat atau dipanggil skinny jeans boleh dianggap sebagai mangsa fesyen. Seluar jenis skinny ini mungkin dianggap cantik bagi sesetengah orang tapi ianya mempunyai kesan buruk kepada tubuh badan anda.

Pemakain seluar yang ketat ini sebenarnya akan mengganggu kelancaran darah keseluruh tubuh anda dan boleh menyebabkan ianya mengganggu sistem saraf anda. Untuk bacaan lanjut, sila baca artikel Skinny jeans given health warning (BBC) ini.


Menjawab Fitnah Kaitan Habib Syech dan Si Penipu "Habib" Taha

Kira-kira minggu lepas, telah tular di Facebook mengenai seorang yang berbangsa Arab yang ditangkap dan dipukul oleh orang ramai. Mengikut laporan, lelaki tersebut didapati merogol dan mencabul ramai wanita. Lelaki itu didakwa melakukan banyak kesalahan jenayah dengan berselindung menggunakan imej agama selain menggunakan gelaran palsu "Sheikh Toha' atau "Habib Abu Umar'.

Amat menjengkelkan apabila lelaki tersebut menggunakan imej seorang yang warak selain turut menggunakan gelaran Habib. Penggunaan gelaran Habib ini secara langsung telah menyebabkan golongan Habib difitnah oleh kebanyakan netizen yang pukul rata tanpa melakukan penyelidikan terlebih dahulu. Penyebaran gambar Habib Syech yang pernah mengadakan program selawat perdana bersama si penipu tersebut turut menyebabkan beliau difitnah, seolah-olah beliau mengenali lelaki tersebut.

Bagi menjawab salah faham dan fitnah ini, Ustaz Muhammad Hazamin Bin Harun melalui laman Facebook beliau telah menjelaskan keadaan sebenar yang berlaku ketiga program selawat perdana Habib Syech.

Berikutan penangkapan seorang lelaki arab yang menyamar dan mengaku sebagai seorang sheikh dan habib yang dituduh melakukan pelbagai jenayah dan penipuan, serta viralnya video dan kisah mengenai lelaki tersebut, saya ingin berkongsi satu peristiwa, yang mungkin ramai tidak tahu, yang mana menjadi fitnah kepada para habaib khususnya Habib Syech dan Habib Ali Zaenal Abidin al-Hamid.

Atas dasar cinta kami pada para ulama dan habaib dan mengelakkan fitnah terus tersebar yang mana gambar "Sheikh Toha' atau "Habib Abu Umar' bersama Habib Syech di atas pentas di Dataran Merdeka ini telah disebarkan sekali dengan kisah penangkapan lelaki arab tadi dan dalam masa yang sama seolah-olah semua para habaib dipukulrata sekali dengan fitnah penyamaran dan pemalsuan serta jenayah ini.

Pada malam tersebut kami turut berada di pentas. Sebelum naik ke pentas, kami telah mendengar berita bahawa ada ikhwan dari Singapura telah membuat amaran bahawa ada seseorang yg suka mengambil peluang ingin mengambil kesempatan ke atas majlis Habib Syech. Habib Syech sendiri telah meminta ahli rombongan beliau supaya berhati-hati dengan berita yang dimaklumkan ini.

Setelah program bermula, dengan tidak semena-mena, lelaki ini naik ke pentas sekali dan duduk di sebelah Habib Syech. Kerana program ini berlangsung secara live di Tv Al-Hijrah, maka Habib Syech tetap meneruskan majlisnya, walaupun saya dapat melihat dengan jelas riak muka Habib Syech yg kurang senang dan agak keliru dengan kemunculan lelaki arab tersebut.

Kami kemudian dimaklumkan, lelaki ini dapat menembusi kawalan dan naik ke pentas dengan menggunakan nama seorang Pemimpin besar tanahair, dia memberitahu dia datang atas jemputan VVIP.

Namun, pihak kru bertugas, telah mengambil peluang untuk naik ke pentas pada masa commercial break dan membawa lelaki tersebut turun semula dari pentas. Kami dimaklumkan bahawa kebetulan seorang ulama besar yang melihat siaran live program tersebut di TV Hijrah, telah menghantar mesej kepada ahli jemaah majlis memaklumkan supaya berhati-hati dengan lelaki ini dan minta ia di turunkan dari pentas.

Anda boleh melihat sendiri rakaman program Malam Cinta Rasul Dataran Merdeka ini yang mana lelaki arab tersebut hanya berada pada awal hingga pertengahan majlis, dan selepas iklan, beliau sudah tiada di situ.

Jadi, saya memohon agar kita semua tidak terlalu mudah menyebarkan sesuatu yang turut mengaitkan ramai pihak apatah lagi fitnahnya terkait dengan ramai ulama-ulama dan habaib yang kita hormati.

Sesungguhnya lelaki arab yang viral ini bukanlah dikalangan yang kami kenali, tidak pula dia selalu berada dalam majlis-majlis yang melibatkan para ulama dan habaib.

Semoga kita tidak menjadi ejen penyebar fitnah kerana kesusahan kita sendiri di padang Mahsyar nanti atas dosa-dosa kita sendiri sudah terlalu menyibukkan, jangan pula ditambah lagi dengan kesibukan dan kepayahan kita menyelesaikan hutang-hutang fitnah kita dengan para ulama dan habaib. Nauzubillahi min zaalik.


Kisah Kasut Selipar Yang Boleh Membesar Mengikut Kaki Si Pemakainya

Di negara-negara Afrika, selain kekurangan nutrisi makanan, keadaan kebanyakan rakyatnya yang tidak memakan selipar juga mendedahkan mereka penyakit yang berjangkit melalui kuman yang terdapat di permukaan tanah.

Seorang pemuda bernama Kenton Lee daripada Idaho telah merekabentuk satu selipar atau sandal untuk penduduk di Afrika yang mempunyai ciri-ciri berikut:

1. Tahan Lasak - Selipar ini diperbuat daripada kulit dan campuran getah yang dijamin mampu bertahan selama 5 tahun.

2. Saiz boleh diubah - Ini merupakan ciri unik pada selipar ini. 3 bahagian pada selipar ini boleh dilaras seiring dengan pembesaran kaki si pemakainya. Dalam kata lain, apabila kaki semakin membesar anda tidak perlu membeli selipar lain sebaliknya hanya perlu mengubah saiz selipar tersebut mengikut keselesaan anda.

Pada mulanya, Kenton Lee cuba mendapatkan kerjasama daripada jenama-jenama syarikat pembuat kasut besar dunia seperti Nike, Adidas dan Crocs malangnya tiada yang sudi bekerjasama untuk merealisasikannya. Beliau akhirnya menubuhkan sebuah organisasi kemanusiaan bernama Being International dan berjaya mendapatkan kerjasama dengan syarikat Proof of Concept daripada Oregon untuk mengeluarkan prototaip rekaannya itu pada tahun 2012.

Pada 2014, sebanyak 3000 pasang selipar itu telah disumbangnkan kepada beberapa negara seperti Kenya, Uganda dan Rwanda. Selipar ini direka dalam 2 saiz, kanak-kanak dan dewasa. Ianya boleh dibeli pada harga $12 hingga $30. Being International juga membuat tawaran kepada orang untuk memberikan sumbangan untuk pembelian selipar ini dan mereka merancang untuk menghantar lagi 5000 pasang selipar lagi.


Meruang Faraj Menyebabkan Risiko Jangkitan Kuman Dan Kehamilan Luar Rahim

Penulisan ini ditulis Dr. Afida Sohana, seorang pakar perubatan, di laman twitternya dan pihak iluminasi mengulang siar penulisan ini untuk manfaat bersama. Penulisan ini telah disunting bagi memudahkan pembacaan.

Meruang atau vaginal douching adalah perbuatan mencuci faraj menggunakan cecair. Selalunya air yang digunakan dicampurkan dengan cuka, namun kini terdapat produk cecair di pasaran digunakan bagi tujuan ini.

Wanita yang meruang dikatakan kononnya bertujuan menghilangkan bau faraj, membasuh darah haid, mengelakkan keputihan, elak kehamilan lepas bersama dan juga mengurangkan kuman.

Sebenarnya, faraj adalah organ "self-cleansing" iaitu mampu mencuci dengan sendirinya dan mempunyai pelbagai bakteria baik di dalamnya menjaga pH supaya sentiasa rendah daripada pH 4.5. Ini untuk mengelakkan bakteria patogen lain untuk hidup. Haid yang berlaku pada wanita cukup untuk membasuh bahagian luar faraj sebersih-bersihnya.

Apabila aktiviti meruang ini dilakukan, kekeringan pada faraj akan berlaku dan pH akan berubah yang membenarkan patogen lain untuk membiak. Ia meningkatkan risiko jangkitan kuman dan pelvic Inflammatory disease (PID) atau penyakit keradangan pinggul.

PID berlaku kerana kuman ditolak masuk ke dalam sistem pembiakan ketika aktiviti meruang. Ia boleh menyebabkan parutan pada rahim dan tiub falopia. Disebabkan ini, kesukaran untuk hamil berlaku pada wanita dan jika hamil, risiko untuk kandungan luar rahim bertambah.

Bagi wanita yang meruang ketika hamil, ia boleh menyebabkan risiko kelahiran bayi pramatang. Meruang juga boleh mendedahkan wanita kepada risiko barah pangkal rahim dan barah ovari. Jika anda menggunakan "feminine wash", guna pada bahagian luaran sahaja, walaupun sebenarnya sudah cukup dengan menggunakan air.


4 Haiwan Yang Sangat Pelik Dan Unik Anda Tak Sangka Ia Wujud

Sejauh mana anda mengenal haiwan-haiwan di atas muka bumi ini? Dengan keluasan bumi ini yang tak terjangkau, terdapat banyak jenis haiwan yang kita tak pernah temui. Lebih-lebih lagi haiwan yang hidup di dalam lautan dalam dan di hutan yang tebal.

iluminasi.com ingin berkongsi 4 haiwan yang tersangat rare yang anda tak sangka mereka ini wujud.

Sekali tengok macam lukisan ataupun model mainan kanak-kanak. Tapi sebenarnya Blue Dragon atau nama saintifiknya glaucus atlanticus ini wujud. Ia merupakan haiwan dalam keluarga siput namun tak berkulit, atau slug. Bentuk makhluk ini agak unik dan warnanya adalah gabungan antara biru dan perak membuatkan haiwan ini sangat menarik.

Saiznya agak kecil sebesar duit syiling 20sen. Mereka terapung secara terbalik dengan menggunakan ketegangan permukaan air untuk terapung, dan dibawa oleh angin dan arus lautan. Makanan haiwan ini adalah haiwan laut yang lain dan ia mempunyai sengat yang agak menyakitkan yang digunakan sebagai perisai.

Ia wujud di serata lautan di seluruh dunia, di perairan sederhana dan tropika, seperti timur dan selatan Afrika, perairan Eropah dan timur pantai Australia serta Mozambique. Pada tahun 2012, Blue Dragon ini dijumpai di Andhra Pradesh di India dan dalam ekosistem Humboldt Current di Peru pada tahun 2013. Paling terbaru ia dijumpai di Bermuda pada Januari 2016.

Haiwan pelik ini mendapat namanya berdasarkan rupa bentuknya. Ia seolah-olah gabungan daripada seekor sotong dan seekor khinzir. Nama saintifiknya adalah Helicocranchia pfefferi dan saiz dewasa bagi sotong ini sepanjang 10 sentimeter.

Badan sotong ini terdiri daripada corong yang agak besar dan sirip seakan-akan dayung kecil, serta sesungut di atas mata mereka. Haiwan ini boleh dijumpai di timur laut Atlantik dan Ireland. Habitat mereka biasanya hampir dengan permukaan laut, sedalam 100 hingga 200 meter dan akan turun lebih dalam apabila mereka semakin matang.

Agak menyeramkan melihat spesis monyet ini, seperti gorilla yang memakai topeng putih. Monyet Saki atau Sakis, adalah salah satu spesis monyet New World. Ia biasanya dijumpai di bahagian utara dan tengah Amerika Selatan bermula dari selatan Colombia sehingga ke Peru dan utara Bolivia, termasuk bahagian tengah Brazil.

Walaupun wajah mereka agak menakutkan, tetapi monyet ini agak pemalu dan berhati-hati. Tubuh badan Sakis agak kecil dan berbulu lebat dan panjang.  Ia mempunyai beberapa warna termasuk hitam, kelabu dan coklat, bergantung kepada spesis. Mereka boleh membesar sehingga 30 hingga 50 sentimeter dan boleh mencapai seberat 2 kilogram.

Rupa bentuknya seperti belut, tetapi ia adalah daripada keluarga ikan yang tidak mempunyai rahang. Sea lamprey adalah haiwan parasit yang boleh dijumpai di hemisfera Utara dan di kedalaman 4,000 meter bawah laut dengan suhu antara 1 hingga 20 darjah selsius.

Mulutnya tidak berahang, bulat dan seperti penyedut yang mempunyai gigi yang sangat tajam yang tersusun penuh dalam bentuk bulatan. Sea lamprey dewasa boleh mencapai panjang maksima sehingga 120 sentimeter dan seberat 2.3 kilogram.

Mereka menggunakan mulut mereka yang seperti penyedut dan melekatkannya pada kulit ikan lain dan mengikis kulit mangsa dengan gigi yang tajam. Rembesan dalam mulut haiwan ini menyekat darah mangsa daripada membeku, dan mangsa biasanya mati akibat kehilangan darah yang banyak atau jangkitan.

Selepas setahun menyedut darah dengan cara ini, mereka akan kembali ke sungai dan bertelur, seterusnya mereka akan mati.


9 Gambar Menakjubkan Pemenang Pertandingan National Geographic 2017 Travel Photographer of the Year

Pihak National Geographic telah menganjurkan satu pertandingan fotografi "National Geographic 2017 Travel Photographer of the Year". Tarikh tutup penyertaan pada 30 Jun 2017 dan kini, para juri dan hakim telah mengumumkan pemenang bagi pertandingan ini.

Hadiah utama adalah pengembaraan selama 10 hari untuk 2 orang ke Pulau Galapagos bersama Ekspedisi National Geographic dan pemenang bagi setiap kategori akan membawa pulang wang tunai sebanyak $2,500, $750 daan $500 bagi tempat pertama, kedua dan ketiga.

iluminasi.com ingin berkongsi gambar-gambar pemenang bagi setiap kategori iaitu People, Nature dan Cities, serta gambar pemenang hadiah utama.

Gambar yang membawa pulang hadiah utama ini diambil di Mexico pada 13 Disember 2015. Gambar ini menunjukkan letusan kuat oleh gunung berapi Colima yang menerangi lereng-lereng gunung tersebut. Jurugambar yang ketika itu berada di bandar Comala ternampak cahaya di atas kawah gunung berapi ini dan mula mengambil gambar. Beberapa ketika kemudian, berlaku letupan gunung berapi yang sangat kuat yang menghasilkan kepulan asap dan pancaran kilat menerangi suasana sekitar yang gelap. "Ia merupakan antara saat paling indah dalam hidup saya," kata jurugambar.

Gambar yang diambil dalam sebuah bangunan bersejarah di Konya, Turki di mana seorang darwis kelihatan sedang berpusing-pusing menari tarian estatik, yang diterangi cahaya melalui lubang-lubang atap. Upacara ini melambangkan perjalanan misteri seorang lelaki ke arah kebenaran dan cinta serta mewakili revolusi berterusan bagi semua makhluk hidup.

Kelihatan sekumpulan manusia sedang berdiri dan menyaksikan karya masterpiece oleh Rembrandt, yang diberi nama Syndics of the Drapers' Guild, di Rijksmuseum yang terletak di Amsterdam, Belanda. Apa yang menarik dan ironi adalah kelihatan manusia di dalam lukisan itu juga seolah-olah sedang menyaksikan kumpulan pelawat ini. "Saya dapat mengambil dua gambar, satu daripadanya kabur, dan gambar ini sangat sempurna," kata jurugambar.

Gambar diambil ketika peluncur air profesional Donavon Frankenreiter sedang meluncur dan diambil dengan kreatif dalam sudut dan perspektif luar dari kebiasaan.

Kelihatan cahaya semulajadi memenuhi ruang dalaman yang moden di perpustakaan bandar di Stuttgart, Jerman. Persekitaran yang unik disumbang oleh lantai putih yang terang, kawasan terbuka dan tingkap yang besar, dapat menaikkan lagi suasana pembelajaran.

Pandangan dari udara menampakkan bangunan yang tersusun padat di Whampoa Garden, Hong Kong. Gambar ini diinspirasikan oleh bandar paling padat di dunia yang dirobohkan hampir 30 tahun lalu, iaitu Kowloon Walled City. Beratus-ratus rumah disusun di atas antara satu sama lain dan terdapat sedikit ruang yang terbuka. Ia merupakan satu legasi dan dibina bagi menampung populasi yang terlalu ramai.

Gambar yang diambil dari udara ini menampakkan jelas sebuah padang bola di Henningsvær yang dianggap antara padang bola yang paling menarik di Eropah. Padang yang terletak di atas Pulau Lofoten ini diambil ketika pelayaran daripada Tromsø ke Lofoten Archipelago. Jurugambar mengambil gambar ini menggunakan drone selepas langit cerah dan cuaca yang mengizinkan yang mana sebelum ini hujan dan sejuk selama seminggu. Gambar di ambil 120 meter dari aras laut.

Kelihatan beberapa ekor angsa sedang meluncur di atas permukaan air di Kabukurinuma, Osaka, Jepun yang merupakan tanah lembap yang dilindungi. Kawasan ini menjadi tempat bagi burung pada musim sejuk dan merupakan syurga terakhir bagi mereka kerana banyak tanah lembap di Jepun yang sudah lenyap.

Buaya Amerika berkumpul di tebing Sungai Tarcoles di Costa Rica. Gambar ini diambil oleh jurugambar yang diberitahu bahawa terdapat 30 hingga 40 ekor buaya dan mereka beranggapan ia satu gurauan. Lalu mereka berjalan sepanjang titian sempit dan ternampak pemandangan ini.


Kisah Pengawal Keselamatan Berjaya Tamatkan Pelajaran Peringkat Ijazah Sarjana Muda Dengan Kepujian

Apakah yang berlegar di minda anda apabila terlihat seorang pengawal keselamatan? Adakah anda memandang serong kepada mereka? Adakah anda berfikir bahawa mereka ini tidak berpelajaran, dan tidak mempunyai kemahiran lain sehinggakan terpaksa menjadi pengawal keselamatan.

Jika anda seorang yang sering memperlekehkan pengawal keselamatan, artikel ini mungkin mengubah persepsi anda.

Erwin Valmoria Macua, 38, seorang pengawal keselamatan di St. Theresa College, Cebu City, Filipina, kelihatan masih bekerja shift malam, di malam sebelum hari graduasinya. Ya, benar, beliau merupakan seorang pengawal keselamatan yang baru sahaja menamatkan pelajarannya dalam Ijazah Sarjana Muda Dalam Pendidikan Asas, dengan kepujian.

Ketika bertugas, beliau tidak dapat menyembunyikan rasa kegembiraan dalam dirinya kerana impiannya untuk menamatkan pelajaran di peringkat kolej telah tercapai.

"Saya masih tak dapat percaya saya mampu sampai ke tahap ini. Saya sangat gembira".

Bapa kepada tiga orang anak ini telah bertugas sebagai pengawal keselamatan di kolej tersebut sudah 17 tahun sejak tahun 2000. Sebelum berkahwin dengan isterinya, Irenea, Erwin merupakan pelajar kursus kejuruteraan di Divine Word College of Tagbiliran (kini dikenali sebagai Holy Name University).

Namun ketika beliau baru sahaja memasuki semester pertama pada tahun 1997, Erwin terpaksa melupakan niat untuk meneruskan pelajaran kerana ibu bapanya yang bekerja sebagai penanam padi tidak lagi mampu untuk menanggung kos pembelajarannya.

Sebagai anak sulung daripada 6 adik beradik, beliau berasa bertanggungjawab membantu keluarga lalu membuat keputusan untuk berhijrah ke Cebu City untuk bekerja. Bapa saudaranya yang juga seorang pengawal keselamatan telah membantu beliau dalam menghadiri kursus pengawal keselamatan selama 3 minggu yang membolehkan beliau mendapatkan kerja di St. Theresa College pada tahun 2000.

Selepas mendapat kerja, Erwin terus berkahwin dan membesarkan keluarga, namun impiannya untuk menamatkan pelajaran masih membara di hati tetapi masih tidak berpeluang. Sehinggalah 13 tahun kemudian selepas St. Theresa College yang sebelum ini merupakan kolej perempuan, mula mengambil pelajar lelaki. Ketika itulah datangnya peluang bagi Erwin untuk mendapatkan ijazah sarjana muda.

Walaupun tekanan masa yang amat hebat bagi Erwin yang mana beliau terpaksa bekerja shift selama 12 jam dari pukul 7.00 pagi sehinggalah 7.00 malam, beliau tidak pernah terlepas untuk ke kuliah yang bermula dari pukul 7.30 pagi sehingga 4.00 petang.

Bayangkan setelah penat bekerja selama 12 jam, 30 minit kemudian perlu hadir kuliah sehingga jam 4.00 petang, dan perlu bekerja semula pada jam 7 petang. Dengan rehat yang tidak cukup dan mempunyai isteri serta 3 orang anak di rumah, Erwin masih mampu untuk mendapatkan keputusan yang sangat baik, iaitu anugerah dekan bagi setiap semester sejak tahun pertama.

Dan sama seperti belajar, Erwin tidak pernah ponteng kerja sehingga ke hari sebelum majlis graduasinya. Alasannya sangat mudah, beliau tidak mahu gajinya dipotong.

"Tak kerja, tak ada gaji. Gaji yang saya dapat ini bukan sahaja membantu dalam membayar kos pendidikan saya tetapi juga menanggung keluarga serta membesarkan anak-anak saya," jelas Erwin.

Keputusannya mengambil Ijazah dalam bidang pendidikan kerana ingin memberi semangat kepada golongan remaja untuk belajar dan mengubah hidup mereka, lebih-lebih lagi dia mahu untuk menginspirasikan anak-anak muda supaya membalas segala jasa ibu bapa yang berkorban memberikan pendidikan kepada mereka.

Beliau juga sangat gembira dan meluahkan rasa syukurnya apabila pihak pengurusan kolej memberitahunya bahawa 50% daripada yuran pelajarannya akan ditanggung pihak kolej. Dengan yuran sebanyak RM4,800 sehingga RM8,600 bagi satu semester, ia merupakan satu kelegaan bagi Erwin dengan hadiah yang diterimanya daripada pihak kolej. Rasa leganya ditambah apabila mendapat berita sulungnya, Jean Vincent mendapat tajaan biasiswa daripada kerajaan Cebu City.


10 senarai teratas jet pejuang yang paling canggih dan terhebat di dunia

Terdapat banyak jenis jet pejuang yang telah dihasilkan oleh negara-negara berkuasa tetapi ramai yang masih tertanya-tanya mana satu jet pejuang yang mempunyai kelajuan paling pantas dan lebih berkuasa.

Banyak negara maju mempunyai teknologi tersendiri yang mampu membuat jet tersebut mencapai tahap kelajuan maksimum dan dapat bersaing antara satu sama lain serta tiba di destinasi yang ditujui mereka dengan rekod tersendiri. Berikut adalah 10 jenis jet pejuang terpantas dan terhebat untuk tahun 2017.

F- adalah salah satu model pesawat paling popular di dunia. F-16 telah membuktikan keupayaan dalam seni perjuangan. Pesawat itu pada mulanya direka khas untuk melaksanakan misi yang tinggi melibatkan Tentera Udara Amerika Syarikat. F-16 telah diubah suai dengan penggabungan teknologi terkini dan F-16 telah berkembang menjadi salah satu jet pejuang pelbagai fungsi.

McDonnell Douglas F-15 Eagle adalah pesawat pejuang yang mempunyai enjin berkembar yang direka khas oleh Amerika. F-15 direka khas oleh McDonnell Douglas (kini Boeing) untuk mendapatkan dan mengekalkan momentum dalam pertempuran udara. Kajian yang dilakukan oleh Angkatan Tentera Udara Amerika Syarikat telah memilih reka bentuk McDonnell Douglas pada tahun 1967 untuk memenuhi keperluan perkhidmatan untuk pesawat tempur unggul yang berdedikasi ini.

Eagle pertama kali terbang pada bulan Julai 1972, dan memasuki perkhidmatan pada tahun 1976. Ia adalah antara pejuang moden yang paling berjaya dengan lebih dari 100 kejayaan ketika bertempur dan tiada kerugian dalam pertempuran udara.

Saab JAS 39 Gripen adalah jet pejuang yang mempunyai sebuah enjin dan sejenis jet pelbagai fungsi yang ringan. Ia direka dan dihasilkan oleh Saab iaitu sebuah syarikat yang terletak di Sweden. Jet pejuang ini amat terbaik kerana ia dinaik taraf sebagai penggantian kepada jet model 37 Viggen dan Saab 35 Draken dalam Tentera Udara Sweden.

Saab JAS 39 Gripen telah membuat penerbangan pertamanya pada tahun 1988 tetapi ia mula diperkenalkan kepada dunia pada tahun 1997 dan jet tersebut mempunyai prestasi yang amat cemerlang sehingga waktu ini.

Pesawat Mikoyan MiG memang amat terkenal dan asal-usul model pesawat MiG adalah berasal dari Rusia. Ia bukanlah pesawat yang asing didalam dunia pertempuran jika berlaku peperangan pada zaman moden ini. Mig 35 adalah evolusi utama dari siri jet MiG 27 Fulcrum.

Pesawat ini mempunyai sistem avionik dan senjata canggih yang menjadikannya salah satu pesawat moden yang terbaik pada saat ini.

Chengdu J-10 adalah jet pejuang pelbagai fungsi milik China kerana ia mampu untuk beraksi dalam apa jua keadaan cuaca. Ia merupakan sebuah jet yang ringan dan juga dikonfigurasikan dengan reka bentuk jaring dan  juga sayap delta. Chengdu J-10 direka dan dihasilkan oleh Perbadanan Pesawat Udara Republik Chengdu (CAC) Republik Rakyat China untuk Angkatan Tentera Pembebasan Rakyat.

Sukhoi Su-35 adalah jawapan yang diberikan oleh Rusia kerana jet ini mempunyai keperluan angkatan udara moden pada zaman ini. Ia adalah sebuah pesawat yang lasak, boleh merentasi jarak jauh, mempunyai pelbagai peranan dan mempunyai kerusi tunggal untuk dimuatkan oleh seorang pejuang. Pesawat ini telah direka dan dibangunkan dengan mengambil inspirasi dari model sebelum itu iaitu Sukhoi Su-27 yang merupakan salah satu model jet yang ternama di udara.

Dassault Rafale adalah sebuah pesawat penting yang merupakan tulang belakang Tentera Udara Perancis. Pesawat ini menunjukkan sistem senjata yang hebat yang mampu bersaing dengan pesawat lain. Dassault Rafale adalah pesawat yang boleh digunakan dalam pelbagai keadaan.

Pesawat model ini boleh menjalankan penguasaan udara, serangan darat, lasak dan mampu melaksanakan misi pencegahan nuklear mengikut kehendak pertempuran yang berlaku.

Lightning II adalah salah satu pesawat dari keluarga F merupakan pesawat pejuang yang tunggal dan ia adalah pesawat tempur tunggal yang direka khas untuk melaksanakan pelbagai misi dengan sistem sensor padu yang telah dibina di dalam setiap pesawat ini.

Misi yang secara tradisinya dilakukan oleh sejumlah kecil pesawat pintar ini adalah berkenaan dengan kecerdasan, pengawasan serta peninjauan dan juga misi serangan secara  elektronik kini boleh dilaksanakan oleh skuadron F-35 yang membawa keupayaan baru kepada banyak pasukan bersekutu.

Eurofighter Typhoon adalah hasil usaha tentera kolaborasi nasional terbesar yang melibatkan negara-negara Eropah. Ia adalah pesawat generasi kelima yang mempunyai sensor moden dan avionik. Dilengkapi dengan senjata serta kemampuan pemanduan secara tepat seperti 'Supercruise' menyebabkan ia tersenarai sebagai salah satu jet pejuang terbaik di dunia.

Lockheed Martin F-22 Raptor berada pada kedudukan pertama senarai di dalam kategori sepuluh pesawat pejuang terhebat di dunia. Jet jenis ini sangat hebat kerana mampu bergerak didalam keadaan yang senyap dan hampir tidak dapat dikesan oleh radar.

F-22 adalah pesawat enjin berkembar yang mempunyai teknologi yang sangat tinggi dan dapat bergerak dalam kepantasan yang sangat super. F-22 Raptor telah diperkenalkan oleh Tentera Udara Amerika Syarikat pada tahun 2005.


6 Cara Majikan Boleh Memantau Aktiviti Pekerja

Setiap hari anda ke tempat kerja, punch card, dan terus ke meja anda. Hidupkan komputer anda dan bekerja seperti biasa. Dikala bosan, anda mula melayari laman sesawang untuk merehatkan minda. Facebook, Lazada, Mudah dan sebagainya. Kemudian anda kembali bekerja.

Namun tahukah anda, setiap gerak geri anda sedang diperhatikan oleh majikan anda, jika mereka memasang segala kelengkapan untuk memantau apa yang anda lakukan. Sudah tentu ia merupakan langkah berjaga-jaga bagi menjaga privasi dan keselamatan syarikat, namun ia juga secara tak langsung telah melanggar dan mengganggu privasi anda sebagai seorang pekerja dan manusia.

iluminasi.com ingin berkongsi 6 cara majikan anda guna untuk memantau setiap gerak geri dan aktiviti anda di pejabat yang sangat menakutkan dan mengganggu privasi.

Jika CCTV digunakan sebagai langkah berjaga-jaga jika berlaku sesuatu dan memantau pergerakan anda di dalam pejabat, namun ia tidak dapat merakam suara atau perbualan anda, dan tak dapat mengetahui apa yang anda sedang buat secara terperinci.

Cara yang agak mengganggu privasi dan mengerikan adalah dengan merakam perbualan telefon. Ia membuatkan majikan anda boleh mendengar perbualan anda dengan jelas. Jika anda berbual mengenai hal kerja, itu tak menjadi masalah. Tetapi jika anda terlupa dan berborak mengenai hal peribadi atau sulit, mungkin perbualan itu juga didengari oleh majikan anda.

Jadi, jika anda pasti anda tidak dirakam, barulah guna untuk hal lain, jika tidak, jangan cuba-cuba. Tetapi, agak beretika bagi majikan yang menggunakan cara ini, dan anda juga tidak beretika kerana menggunakan telefon pejabat untuk urusan peribadi, melainkan dibenarkan majikan.

Menggunakan GPS adalah salah satu cara untuk mengesan jejak pekerja yang bekerja di luar kawasan pejabat. Jika skop pekerjaan anda memerlukan anda untuk keluar dari pejabat seperti melakukan jualan dan menghantar barang, anda perlu tahu majikan anda mungkin mengesan lokasi dan pergerakan anda, sama ada menggunakan GPS dalam telefon syarikat yang anda gunakan, mahupun pada kereta syarikat yang anda pandu.

Penjejakan lokasi menggunakan GPS ini dapat memberikan maklumat kepada majikan sama anda sedang bekerja di luar atau tidak dan secara tak langsung mengetahui tahap produktiviti anda. Walaupun ia dianggap sebagai keterlaluan, namun ada baiknya kerana ia boleh menjadi alat keselamatan yang melindungi pekerja atau kereta syarikat jika berlaku kemalangan atau apa-apa insiden.

Ini antara cara yang paling menakutkan dan berkesan yang majikan boleh lakukan untuk mengawal aktiviti anda ketika bekerja. Dengan kaedah ini, majikan anda boleh mengetahui setiap gerak geri anda menggunakan komputer. Majikan anda boleh mengetahui sama anda sedang bekerja, melayari Facebook atau membeli-belah secara online. Perisian seperti Ekran System digunakan bagi tujuan ini yang mana boleh merakam aktiviti skrin komputer.

Cara ini juga digunakan oleh mereka yang bekerja secara sambilan atau sub-kontrak, dengan cara ini, majikan boleh mengetahui jumlah jam yang anda bekerja. Dalam pejabat-pejabat biasa, ia biasanya digunakan bagi mengesan jejak user seperti "system administrator" yang mana boleh berisiko tinggi jika user ini disalahgunakan kerana boleh mengubah sistem dan data.

Jadi, jika anda menggunakan komputer korporat, ingat, anda mungkin diperhatikan.

Jika anda rasa anda berpeluang untuk melakukan apa saja ketika ketiadaan majikan anda, anda silap. Terdapat beberapa cara untuk mengesan laman sesawang yang anda kunjungi, daripada menyemak history sehinggalah memintas pertukaran data antara network dengan komputer anda. Jadi majikan anda boleh menyemak apa yang anda lakukan ketika ketiadaannya.

Walaupun ini agak menganggu privasi, namun ia kadang-kadang perlu untuk mengawal aktiviti tidak berfaedah pekerja, lebih-lebih lagi jika mereka melawati laman sesawang lucah. Namun, bagi mereka yang tidak melakukan aktiviti pelik, pastinya anda rasa agak terganggu. Langkah terbaik adalah untuk menyekat sesetengah laman sesawang yang tidak mahu dilawati oleh pekerja, bukan dengan cara ini.

Ini agak ekstrem. Dengan menggunakan cara ini, majikan anda boleh melihat dan mengetahui setiap huruf yang anda taip (keystroke), tak kisahlah sama ada menaip berkenaan kerja menggunakan Microsoft Word, e-mel, mahupun Facebook. Dan ya, ia dilakukan tanpa pengetahuan anda. Terdapat banyak perisian ini secara percuma dan berbayar, dan ia juga boleh merakam setiap keystroke yang anda lakukan.

Walaupun ia digunakan mengawasi aktiviti jahat oleh pekerja, namun agak tertekan bagi pekerja yang tidak bermasalah. Ingat, setiap huruf yang ditaip boleh diketahui, termasuk e-mel dan kata laluan Facebook anda.

Jika anda rasa pengawasan skrin itu sudah menakutkan, anda perlu lebih risau dengan yang ini. Sekurang-kurangnya dengan pengawasan skrin, anda tahu anda diawasi. Tapi ada majikan yang tak akan berhenti di situ saja. Mereka kadang-kadang menggunakan perisian yang boleh menyembunyikan diri daripada pengetahuan anda dan melihat aktiviti komputer anda, tanpa anda sedari.

Perisian ini diklasifikasikan sebagai spyware oleh kebanyakan pakar sekuriti dan anti-virus. Namun, penggunaan spyware ini adalah diharamkan di kebanyakan negara. Jika anda mengesyaki majikan anda menggunakan perisian seperti ini, sila semak dengan undang-undang yang anda, mungkin anda boleh mendapat pampasan atas pencerobohan peribadi yang berlaku.


6 Pekerjaan Yang Paling Stres Di Dunia

Tak ada kerja yang mudah di dunia ini, semuanya mempunyai cabaran dan tekanan masing-masing. Dari bekerja sendiri sehinggalah bekerja di bawah boss, ada sahaja masalah yang akan dihadapi, namun kita haruslah bijak mengendalikan tekanan tersebut.

Namun terdapat beberapa jenis pekerjaan yang tekanan yang diterima melebihi kerjaya-kerjaya lain. Apa yang membuatkan sesuatu kerja itu sangat stress? Adakah ia tekanan daripada pihak atasan atau masyarakat? Adakah kerja yang memerlukan kekuatan fizikal dan mental? Ataupun kerja yang berhadapan dengan risiko kecederaan dan kematian?

iluminasi.com ingin berkongsi 6 pekerjaan yang kami rasa paling stress di atas muka bumi.

Kerjaya sebagai seorang guru sememangnya satu pekerjaan yang sangat mencabar. Sebagai guru, kita bukan sahaja bertanggungjawab mengajar subjek-subjek di sekolah, malah menjadi ibu bapa kedua bagi murid-murid. Jika ibu bapa yang mempunyai beberapa orang anak pun sudah tertekan dengan kerenah anak-anak, bayangkan bagaimana tekanan yang seorang guru hadapi.

Masyarakat sering beranggapan bahawa pekerjaan sebagai seorang guru adalah mudah, gaji tinggi dan juga cuti panjang, namun mereka tidak tahu semua mata dan kepala asyik memandang ke arah guru. Setiap kesilapan dan kesalahan murid, pasti jari-jari akan menuding ke arah guru. Markah peperiksaan tak bagus, salah guru. Masalah sosial dan buli di sekolah, juga salah guru.

Dan di zaman moden ini, ada grup whatsapp antara guru dan ibu bapa pula tu. Dah habis kerja di sekolah, balik nak rehat, ibu bapa pula asyik whatsapp di grup tanya pasal anak. Pensel anak saya hilang, jam anak saya hilang, buku anak saya hilang. Itu semua guru yang perlu menjawab. Tekanan dari ibu bapa yang tak memahami memang mengundang stress yang sangat tinggi.

Tanggungjawab anggota polis adalah menjaga keselamatan awam dan apa sahaja yang berkaitan dengan orang awam, sememangnya memberikan tekanan. Jenayah semakin berleluasa dan semua ini diletakkan di bahu pihak polis. Kadang-kadang tu yang tak ada mengena dengan polis pon, tapi perlu dipertanggungjawabkan. Tekanan daripada masyarakat sememangnya memberikan tekanan yang amat tinggi.

Selain itu, menjadi anggota polis sentiasa berhadapan dengan situasi berisiko yang boleh menyebabkan kematian. Tak termasuk perkara yang memerlukan tenaga fizikal. Dan yang paling stress bila dikaitkan dengan rasuah, walaupun anggota tersebut bersih dari gejala rasuah, namun kotoran masih terpalit, hanya kerana menjadi anggota polis.

Banyak juga kes-kes yang berat yang memerlukan penyiasatan yang sangat rumit tidak diketahui masyarakat. Masyarakat hanya melihat kes-kes yang kecil dan tular namun tugas anggota polis lebih daripada itu. Dan bagi kes-kes berat bukanlah mengambil masa 30 minit atau 1 jam seperti dalam Gerak Khas, ia memakan masa yang lama dan mereka yang terlibat sangat tertekan.

Memang tak dinafikan, sebagai seorang pegawai perubatan, sama ada doktor atau pembantu perubatan dan jururawat, kerja-kerja seperti ini sangat memerlukan kesabaran dan mengendalikan tekanan dengan baik. Mereka ini adalah hak masyarakat di mana sentiasa perlu berkhidmat, tak kira masa dan waktu. Pekerjaan yang berhadapan dengan orang awam setiap masa dan melayan kerenah pesakit bukan sesuatu yang mudah.

Bagi doktor yang kerja melebihi had yang boleh ditahan oleh tubuh badan seperti 36 jam, sangat mencabar dan tertekan. Ditambah pula jika mempunyai pesakit yang tidak memahami, pastinya menambahkan lagi tekanan. Kerja-kerja seperti melakukan pembedahan juga menyebabkan rasa cemas dan tertekan. Itu belum lihat statistik kematian doktor akibat kemalangan kerana terlalu letih dan penat bekerja lebih masa.

Bagi jururawat pula, mereka melakuka kerja-kerja yang tidak dilakukan doktor, dan ia sama mencabar. Membersihkan najis pesakit antara salah satu perkara yang sangat memerlukan ketabahan. Jika anak-anak sendiri tidak mampu dan geli mahu bersihkan najis ibu bapa mereka yang sudah tua, apatah lagi jururawat, orang luar. Apa yang mereka cakap adalah itu kan kerja jururawat, bukan kerja kami. Tapi walau apa pun jururawat tetap melakukan tanggungjawabnya. Sangat hebat.

Ramai orang beranggapan kerja sebagai juruterbang mudah dan senang, ditambah dengan persepsi bahawa kerjaya ini memberi pulangan yang lumayan serta popular. Namun itu apa yang dilihat dari luaran sahaja, realitinya tidak semudah itu.

Banyak perkara yang harus dilakukan oleh juruterbang yang boleh memberikan tekanan yang tinggi pada diri. Tanggungjawab mereka sebagai ketua dalam pesawat bukanlah sesuatu yang mudah. Jika doktor merawat satu pesakit dalam satu masa sudah boleh menyebabkan tekanan, apatah lagi juruterbang yang berpuluh atau beratus nyawa berada di dalam tangan mereka.

Memanglah ajal maut di tangan tuhan, tapi mereka juga memainkan peranan. Mengawal pesawat yang besar, di atas langit yang tinggi tidak diketahui cuaca yang mendatang dan kadang-kadang terpaksa melayan kerenah penumpang.

Bagi pramugari dan pramugara pula, kerja melayan kerenah orang ramai pastinya sesuatu yang sangat sukar. Bukan seorang, atau dua orang, atau 30 orang seperti kerja guru, tetapi beratus orang. Dalam beratus orang itu, masing-masing ada kerenah masing-masing. Bukan kanak-kanak saja, orang dewasa pun banyak kerenah.

Kadang-kadang perkara yang bukan kerja mereka pun harus mereka selesaikan seperti bayi menangis dan penumpang mendesak mahukan sesuatu yang tiada dalam menu. Kalau dapat penerbangan ke China, itu lebih parah. Mereka ini pula ada yang bekerja sehingga berbelas jam satu shift, dan hampir kebanyakan masa mereka akan berjalan dan berdiri.

Sama seperti polis, namun ia lebih meluas kerana tugas mereka menjaga keselamatan negara daripada ancaman luar. Kerja ini memerlukan kekuatan fizikal dan mental yang sangat tinggi. Sebagai seorang tentera yang sedang bertugas, mereka sentiasa berhadapan dengan risiko yang sangat tinggi.

Ia ditambah lagi dengan latihan yang sangat mencabar dan memeritkan yang menguji kejantanan setiap anggota. Terdapat di antara mereka yang tidak tahan akan tekanan ini dan melarikan diri.

Selain itu, kerja mereka memerlukan mereka sentiasa berjauhan daripada ahli keluarga juga memberi tekanan yang tinggi.

Jika guru perlu berhadapan dengan murid sekelas, juruterbang dan pramugara perlu melayan kerenah beratus penumpang, tetapi perdana menteri harus berhadapan dengan 30 juta rakyat jelata. Ia sememangnya satu tanggungjawab yang sangat tertekan, sehinggakan boleh memberi kesan negatif kepada kehidupan harian.

Bukan calang-calang orang boleh menjadi pemimpin. Beliau haruslah bijaksana dan mampu mengawal orang bawahan, serta tekanan yang mendatang. Beliau juga harus berlaku adil dan tidak menggunakan kuasa sewenang-wenangnya yang boleh merosakkan sesebuah negara. Jika salah sikit, pasti akan dipersalahkan dan dihentam.

Tekanan untuk menjaga kebajikan dan memastikan setiap rakyat hidup dalam keadaan baik sangat tinggi. Setiap masalah negara, sama ada dari segi keselamatan, kewangan mahupun keamanan, semuanya berada di atas bahu pemimpin. Tiada apa yang lebih berat di dalam dunia ini lebih daripada amanah.

Betara sukar menjadi seorang pemimpin boleh kita lihat daripada kisah Saidina Umar sendiri di mana beliau dikatakan sedang tidur pada siang hari oleh Muawiyah, lalu Saidina Umar menjawab :

"Sungguh tidak baik sekali apa yang engkau katakan itu dan alangkah buruknya apa yang engkau sangkakan itu. Jika aku tidur di waktu siang, maka sesungguhnya aku telah mengabaikan rakyatku dan jika aku tidur di waktu malam maka aku telah merugikan diriku sendiri (kerana tak bangun solat malam). Jadi beritahu padaku bagaimana aku dapat tidur di kedua-dua waktu tersebut wahai Muawiyah?,"

Sehingga begini hebat sekali tekanan dan tanggungjawab yang harus dihadapi oleh seorang pemimpin yang amanah dan bertanggungjawab.


Kisah Wanita Terperangkap Dalam Neraka Dunia Selepas Sertai IS

Sebuah keluarga yang inginkan kehidupan yang lebih baik telah dilanda derita yang lebih dasyat apabila langkah yang diambil telah memakan diri sendiri.

Keluarga dari Indonesia itu telah berhijrah dari tanah air mereka ke Syria selepas seorang daripada mereka yang memujuk ahli keluarga yang lain untuk mengikuti rancangannya. Nurshardrina Khairadhania, atau Nur, telah terpedaya dengan janji palsu yang dibuat oleh ISIS kepadanya.

Nur yang terbaca mengenai peluang hidup lebih baik ini melalui online yang dimuat naik oleh IS, kemudiannya meyakinkan ahli keluarganya, termasuklah ibu bapanya, adik perempuan, ibu dan bapa saudara serta sepupunya untuk berpindah ke Syria dan menyertai kumpulan ISIS. Sebagai ganjaran, mereka akan mendapat pendidikan percuma, penjagaan kesihatan bagi wanita, mampu membayar hutang bapa dan bapa saudaranya.

Dan sebagai bonus, mereka akan mendapat peluang untuk hidup dalam apa yang digambarkan sebuah masyarakat Islam yang ideal.

Menurut Nur, Islamic States adalah tempat yang sesuai dan sempurnya untuknya meneruskan impian mempelajari Islam dan menjadi seorang pengamal perubatan. Bagi merealisasikan impian mereka, keluarga ini telah menjual segala harta benda mereka termasuklah rumah, kereta serta barang kemas dan berjaya mendapat pulangan RM162,640 bagi menampung perjalanan mereka dari Jakarta ke Turki dan kemudiannya ke Syria.

Namun, harapan mereka itu tak bertahan lama dan hancur berkecai apabila kesemua janji-janji tersebut tidak ditunaikan. Apa yang lebih buruk adalah wanita yang bujang akan menjadi calon isteri kepada pejuang IS manakala lelaki yang sihat akan dijadikan barisan hadapat tentera IS.

Selepas tiba di Islamic States pada 2015, golongan lelaki diarahkan mengambil kelas agama, namun berakhir dengan dipenjara akibat mereka enggan menyertai latihan dan perkhidmatan tentera. Selepas dibebaskan, mereka hidup dalam persembunyian bagi mengelakkan direkrut secara paksa mahupun dipenjara semula.

Bagi wanita pula, mereka dihantar ke asrama wanita. Nama-nama mereka, termasuk Nur, kakaknya serta sepupunya yang merupakan seorang janda, disenaraikan sebagai pasangan untuk dikahwinkan dengan tentera IS.

Selepas beberapa bulan menderita akibat keputusan yang salah, mereka cuba untuk melarikan diri. Namun, ketika cubaan mereka ini, keluarga mereka terpisah yang mana telah mengorbankan neneknya dan nyawa bapa saudaranya melayang akibat serangan udara.

Menurut Nur, ISIS bukanlah seperti Islam yang diketahuinya. "IS hanya mahukan 3 perkara: Wanita, kuasa dan wang," kata Nur dan sepupunya, Rachmani. "Mereka bertindak seperti tuhan, mereka buat undang-undang sendiri. Apa yang mereka lakukan adalah sangat jauh daripada Islam," tambah Nur.

Kini Nur tinggal di dalam khemah yang tersangat panas di sebuah kem untuk pelarian, Ain Issa, bersama ibunya, dua saudara perempuan, 2 sepupu perempuan dan 3 daripada anak-anak lelaki mereka. Kem itu dikendalikan oleh tentera Kurdish yang cuba untuk mengusir IS keluar dari Raqqa. Bapa dan sepupu lelaki Nur berada di pusat tahanan di utara Raqqa dan disoalsiasat oleh tentera Kurdish berkenaan kaitan dengan IS.

Mereka kini berharap agar keluarga mereka bersatu semula dan pulang ke tanah air, Jakarta, Indonesia. Keluarga Nur adalah satu daripada beribu-ribu keluarga dari Asia, Eropah, Afrika, Amerika Utara, dan juga Timur Tengah yang ingin mengejar impian hidup dalam masyarakat Islam yang diberitakan oleh propaganda IS dalam video, blog online dan media sosial yang lain.

Sumber : Seeking a dream, Indonesian family finds nightmare in Raqqa


Kisah Neymar Jr : Bintang Bolasepak Paling Berharga Dunia

Neymar Jr dilahirkan pada 5 Februari 1992 di Sao Paolo, Brazil.

Dia agak bertuah berbanding dengan beberapa bintang terkenal Brazil lain yang berasal daripada kawasan setinggan favela yang terkenal dengan jenayahnya. Walaupun kehidupan mereka susah di daerah Mogi das Cruzes, Neymar membesar dalam kehidupan yang lebih baik.

Atas kekurangan wang untuk melakukan pemeriksaan, ibu bapa Neymar, Neymar Sr dan Nadine, hanya mengetahui mereka akan mendapat seorang anak lelaki ketika kelahiran beliau.

Kehidupan Neymar semasa kecil dipenuhi dengan bolasepak dan ketiadaan bekalan elektrik, kerana keluarganya tidak mampu membayar bil. Kesempitan hidup yang melanda memaksa ibu bapanya membawa Neymar serta adiknya, Rafaella yang muda 4 tahun berbanding abangnya, tinggal bersama nenek mereka.

Ayahnya yang pada ketika itu sudah menghadapi kegagalan menjadi pemain bolasepak professional, membuat tiga pekerjaan serentak sebagai mekanik kereta, jurujual dan penghantar barangan bagi menyara hidup keluarga mereka. Nadine pula bekerja sebagai tukang masak di sebuah pusat jagaan kanak-kanak.

Tinggal di rumah nenek mereka memaksa mereka sekeluarga berkongsi satu bilik dan satu katil untuk terus hidup, membuatkan hubungan mereka sekeluarga menjadi amat rapat.

Satu kisah menarik mengenai Neymar ketika kecil, semasa berumur 4 bulan, ketika dalam perjalanan ke rumah saudara dengan kereta, berlaku satu kemalangan apabila kereta keluarga mereka bertembung dengan sebuah kereta.

Mujurlah Neymar ditempatkan dalam kerusi bayi yang dipasang di tempat duduk belakang. Bagaimanapun, darah memenuhi muka dia pada hari itu selepas serpihan kaca mengenai muka dia di dahi.

Pada tahun 1998, ketika Neymar berumur 6 tahun, seorang jurulatih bernama Betinho terjumpa Neymar secara kebetulan bermain bolasepak di tepi pantai di Sao Vicente. Berminat untuk melatih beliau, Neymar mula bermain futsal, menajamkan bakatnya dalam gelecekan dalam kawasan sempit yang sudah menjadi identitinya sekarang.

Neymar kemudiannya ditawarkan untuk memasuki sebuah pasukan bernama Portuguesa Santista dalam pasukan remajanya dan ini membuka peluang kepada pasukan lain menjumpai bakat sebenar Neymar. Pasukan elit liga Brazil, FC Santos, berjaya memancing Neymar ke dalam akademi mereka ketika dia berumur 11 tahun.

Setahun kemudian, dia mendapat tawaran untuk bermain dengan kelab gergasi Eropah Real Madrid FC, namun ditolak kerana tak mahu berjauhan dengan keluarganya jadi dia kembali ke pasukan Santos. Di Santos, dia kekal dalam akademi sehinggalah menandatangani kontrak professional pertama beliau pada usia 17 tahun dan membuat kemunculan pertama pada tahun 2009.

Bagaimanapun, sikap panas baran Neymar mula menjadi-jadi apabila dia mula kerap bertengkar dengan jurulatih Santos, Dorival Júnior atas bermacam isu dan akhirnya, Dorival dipecat dari terus menjadi jurulatih. Selain itu insiden pergaduhan dia dan pemain kelab Penarol dari Uruguay, semasa kejohanan Copa Libertadores membuktikan sikap Neymar, adakalanya kurang disenangi.

Neymar Jr pada usia 19 tahun menjalin hubungan dengan seorang wanita berusia 20 tahun bernama Carolina Dantas dan hasil hubungan itu, Neymar mendapat seorang anak lelaki bernama Davi Lucca.

Bagaimanapun hubungan mereka tidak kekal lama dan Davi tinggal bersama Neymar sementara atas dasar tanggungjawab, Neymar membayar nafkah RM45 ribu sebulan kepada ibu anaknya setiap bulan.

Seperti yang kita semua sudah sedia maklum, selepas menamatkan kerjaya bolasepaknya dengan pasukan Santos, beliau berpindah ke pasukan Barcelona dengan yuran perpindahan 48 juta pound. Bergabung dengan dua bintang lain Lionel Messi dan Luis Suarez, gabungan trio MSN ini benar-benar membuatkan sesiapa saja gerun sebelum ke padang lagi.

Di Barcelona, Neymar tampil dalam 170 perlawanan dan berjaya menjaringkan 103 gol namun khabar angin mengatakan dia kurang sabar kerana selalu dibayangi Lionel Messi dan ingin menjadi watak utama kepada sesebuah pasukan. Neymar juga dikatakan mahu berpindah kerana tidak berpuas hati atas cukai pendapatan ke atas gajinya yang dikenakan kerajaan Sepanyol.

Khabar angin mengatakan pasukan Paris Saint Germaine dari Perancis berminat untuk mendapatkan khidmat beliau terus dilaporkan tanpa sebarang pengesahan Neymar sendiri, sehinggalah pasukan PSG mengaktifkan klausa pelepasan kontrak beliau yang bernilai £202 juta atau hampir RM1.2 billion.

Kini bergelar pemain paling mahal di dunia, Neymar Jr. meneruskan kerjaya sebagai teraju utama pasukan PSG dan sudah pastilah akan dilhat sebagai pemain no.1 utama PSG. Dengan yurang perpindahan paling tinggi dalam sejarah, ayah Neymar sendiri iaitu Neymar Sr bakal mendapat imbuhan lebih £30 juta atas komisyen beliau sebagai ejen anaknya.

Untuk sebuah keluarga yang dahulunya berdepan bermacam jenis kesusahan, nasib mereka benar-benar berubah kan?


5 Haiwan Yang Mempunyai Sengatan Paling Berbahaya Di Dunia

Bahayanya spesis-spesis haiwan ini bukanlah hanya terletak pada saiz dan ciri-ciri seperti fizikal yang kuat dan gigi yang tajam, ia juga terletak pada racun yang terdapat dalam sesuatu haiwan itu. Seperti gajah, walaupun ia besar, namun bahaya yang mengundang jika berhadapan dengannya ternyata berbeza dengan haiwan-haiwan dalam senarai ini.

Walaupun tidak sebesar haiwan lain, namun racun dan sengatan yang ada pada haiwan-haiwan ini mampu membunuh manusia sekelip mata.

iluminasi.com ingin berkongsi 5 haiwan yang mempunyai sengatan paling bahaya di dunia.

Siput ini biasanya ditemui di Lautan India, bahagian selatan Lautan Pasifik dan beberapa bahagian di Australia. Walaupun haiwan kecil ini sangat kecil, namun ia tersangat bahaya. Setitis racun daripada siput ini boleh membunuh 20 orang manusia. Siput ini menggunakan sengatnya untuk melemahkan mangsanya untuk dijadikan makanan, namun ia juga boleh digunakan untuk mempertahankan diri dengan menyengat haiwan lain atau manusia yang mendekatinya.

King Cobra biasanya di jumpa di Asia Tenggara dan Asia Selatan. Bukan sahaja ia sangat berbahaya, malah juga sangat besar. Jika anda terjumpa ular ini, sebelum disengat sahaja anda mungkin sudah pengsan. Dengan sengat yang sangat beracun dan berbahaya, ia ditambah lagi dengan gigitan sebanyak 5 kali oleh King Cobra supaya mangsa cepat mati. Kekuatan sengat ular ini mampu membunuh seekor gajah.

Sotong kurita biru ini antara salah satu spesis yang tinggal di laut pasang dan juga di kawasan terumbu karang sekitar Lautan Pasifik dan Lautan India, dari Jepun hingga ke Australia. Saiznya agak kecil sebesar bola golf dan sangat jinak, serta suka menyendiri. Walaupun ia jinak, jangan salah faham kerana sotong ini antara makhluk paling berbahaya di dunia. Setitis racun daripada sotong kecil ini mampu membunuh 26 orang manusia, dan tiada penawar bagi racun ini.

Namanya pun sudah melambangkan tahap bahaya haiwan ini. Kala jengking sememangnya terkenal dengan bisanya yang sangat berbahaya, namun spesis ini paling berbahaya. Spesis ini dikatakan sebagai mesin pembunuh yang boleh dijumpai di utara Afrikaa dan Timur Tengah.

Satu sengatan daripada kalajengkin ini akan menyebabkan kesakitan yang tak teramat sangat diikuti dengan koma, kemudiannya mengalami kelumpuhan, dan akhirnya kematian.

Obor-obor ini sangat mudah untuk dikenalpasti kerana bentuknya yang berbeza daripada obor-obor lain iaitu seperti kuib atau kotak. Spesis obor-obor yang sangat berbahaya ini biasanya boleh dijumpai di rantau Indo-Pasifik, dan juga Laut Atlantik serta timur Laut Pasifik.

Spesis obor-obor ini mempunyai bisa yang tersangat bahaya, termasuklah Chironex fleckeri, Carukia barnesi and Malo kingi. Jika seseorang itu disengat oleh obor-obor ini, kemungkinan besar tiada peluang untuk hidup. Lebih teruk lagi sengatan biasanya berlaku di dalam laut dan disebabkan kesakitan yang amat sangat, mangsa akan terkejut dan seterusnya lemas.

Racun maut ini akan menyerang jantung, sistem saraf dan juga sel-sel kulit, serta merupakan racun yang paling berbahaya di dunia.


8 Keunikan Tubuh Badan Manusia Yang Tak Dimiliki Semua Orang

Setiap manusia mempunyai kekurangan dan kelebihan tersendiri. Ada yang dikurniakan bakat melukis, dan ada pula yang mempunyai suara yang lunak merdu.

Namun, terdapat keunikan pada tubuh badan manusia yang sangat jarang berlaku pada badan manusia yang lain. Keunikan ini membuatkan seseorang itu istimewa. Sama ada ianya berguna atau tidak, itu anda sendiri yang tentukan.

Ini memang sangat unik. Diastema adalah ruang antara gigi depan, dan hanya 20% daripada populasi manusia sahaja yang mempunyai keunikan ini. Walaupun ia kelihatan seperti tak normal dan perlukan bantuan doktor gigi, tetapi ada di antara mereka yang sukakan keunikan ini dan mengekalkannya.

Siapa lagi kalau bukan The Rock adalah ikon kepada angkat kening sebelah ni kan. Kebolehan ini tidak dimiliki oleh semua orang. Ia bergantung kepada betapa cekap anda mengawal otot pada muka anda. Apa yang menarik adalah mereka yang mempunyai kebolehan ini juga boleh menggerakkan telinga mereka.

Yang ni kalau pandang, tak nampak comel, tapi nampak macho.

Ini yang mahal. Lesung pipit dianggap sebagai sesuatu yang sangat berharga dan unik sehinggakan ramai yang ingin mendapatkannya dengan cara menindik pipi sendiri. Walaupun ia kelihatan sangat manis, namun lesung pipit sebenarnya adalah kecacatan pada struktur otot zygomatic yang bertanggungjawab mengawal senyuman.

Bagi mereka yang mempunyai ciri fisiologi, sekumpulan kecil otot terlekat pada tulang dan apabila individu ini senyum, sebahagian daripada pipinya akan ditarik ke dalam. Lesung pipit lebih jelas kelihatan bagi mereka yang mempunyai pipi yang tembam kerana lemak-lemak ini membuatkan lekuk lebih terserlah.

Menggulung lidah bukan sahaja ciri unik pada tubuh badan, namun ia juga dianggap sebagai satu bakat. Untuk menggulungkan lidah, individu tersebut perlu mempunyai panjang lidah yang tertentu. Selain disebabkan genetik, kebolehan menggulungkan lidah boleh berlaku akibat pengaruh persekitaran. Sebagai contoh, lebih banyak orang India mempunyai lidah yang fleksibel dan ini dikaitkan dengan keunikan bahasa yang dituturkan, menurut saintis.

Bukan semua yang mempunyai kebolehan ini mampu melakukan apa yang lain mampu, kerana tahap fleksibel lidah adalah berbeza. Menurut kajian saintis, 63% peratus daripada peserta kajian mampu menggulungkan lidah menjadi sepenuhnya, 14% mampu membengkokan separuh daripadanya dan kurang daripada 1% boleh membentukkan lidah menjadi "triple pipe".

Di atas muka bumi ini, hanya 22% mempunyai kebolehan unik menggerakkan satu telinga manakala peratusan mereka yang boleh menggerakkan kedua-dua belah telinga adalah kurang daripada 18%. Ia merupakan sesuatu yang agak pelik namun terdapat mereka yang tidak mempunyai genetik ini namun mampu menggerakkan telinga melalui latihan yang kerap.

Cuba anda lakukan, gerakkan jari kaki anda satu-persatu mengikut giliran. Tak boleh kan? Ia adalah kerana hanya ibu jari dan jari kelingking sahaja yang mempunyai otot berasingan, manakala yang lainnya dikawal bersama-sama oleh satu set otot. Semua orang mampu menggerakkan jari ibu kaki dengan mudah tetapi hanya sedikit yang mampu menggerakkan jari kelingking.

Penulis cuba lakukan, tapi leher sedikit terkehel. Memang tak boleh. Hanya 1% daripada populasi manusia sahaja yang mampu melakukan perkara ini. Memang lah ia tidak ada faedah pun sebenarnya.

Tetapi jika anda hendak menjilat siku sendiri, anda perlu mempunyai lengan yang pendek dan lidah yang panjang, dan bukan itu sahaja, anda juga perlu mempunyai tahap fleksibility yang baik dan semangat yang tinggi! Cubalah, jangan putus asa!

Nak buat sila buat di rumah ye, kang orang pandang lain pulak!

Darwin's tubercle adalah keadaan dalam atau luar telinga yang sedikit menonjol. Terdapat pendapat saintis terkenal yang mempercayai bahawa ciri ini adalah kesan daripada telinga manusia zaman dahulu yang pada asalnya runcing dan tajam.

Kurang daripada 10% populasi manusia mempunyai telinga seperti ini dan mereka ini dikatakan mempunyai kelebihan dalam mengesan tona suara dengan lebih baik. Mereka juga mampu mendengar bunyi berfrekuensi tinggi dan boleh mengenalpasti sesuatu bunyi walaupun di tempat yang bising.


4 Tokoh Barat Yang Bermula Dari Bawah Dan Sangat Berjaya

Tiada langkah pertama, maka tiadalah langkah kedua. Itulah falsafah yang kita perlu pegang jika kita inginkan sesuatu kejayaan. Jika anda melihat individu-individu yang berjaya dalam bidang mereka, suatu ketika dahulu, mereka juga bermula dari bawah dan terus mengorak langkah sehinggalah berjaya.

Jangan malu untuk mula dari bawah, kerana apabila anda mengecapi kejayaan, ia akan menjadi lebih bermakna.

iluminasi.com ingin berkongsi 4 individu yang sangat berjaya yang bermula dari bawah sebagai seorang pelatih.

Tipu la kalau tak kenal kan. Steve Jobs merupakan pengasas bersama Apple Computer Inc, salah satu syarikat teknologi paling bernilai di dunia. Sumbangan beliau kepada generasi ini amatlah penting dan telah mengubah teknologi dunia. Tiada siapa sangka anak angkat kepada juru mesin yang cintakan bidang elektronik ini akan memberikan ciptaan yang sangat inovatif kepada masyarakat.

Walaupun sangat berjaya, Steve Jobs bermula dari bawah, di mana beliau merupakan pelatih di Hewlett-Packard. Ketika berusia 12 tahun, Steve Job telah menelefon William Hewlet, presiden Hewlett-Packard ketika itu dan menceritakan berkenaan projeknya di sekolah. Kagum dengan minat Steve Jobs dalam bidang elektronik dan cip, William Hewlett telah menawarkan program latihan musim panas di Hewlett-Packard kepada Steve Jobs.

Steven Spielberg sememangnya bukan nama asing dalam dunia perfileman, antara filemnya yang terkenal adalah Jaws, ET, Saving Private Ryan dan banyak lagi. Beliau merupakan salah seorang yang paling berpengaruh dalam pembikinan filem dalam sejarah.

Beliau telah memberikan inspirasi kepada generasi ini melalui visi dan imaginasinya, yang mana terbukti berkesan dengan anugerah yang diterima serta pencapaian filem beliau yang sangat memberangsangkan.

Namun, beliau juga bermula dari bawah. Ketika berusia 17 tahun, Steven Spielberg menerima tawaran program latihan tak rasmi daripada Universal Studios. Beliau tidak mempunyai akses yang banyak ketika di Universal Studios namun beliau tetap menggunakan peluang tersebut untuk mengajar diri sendiri mengenai penghasilan filem. Disebabkan ketekunan dan kesungguhan, Steven Spielberg merupakan antara salah sorang pengarah paling terkenal dan terkaya di dunia.

Sebut sahaja nama Bill Gates, pasti berlegar di fikiran mengenai manusia terkaya di dunia, dan juga komputer. Semua mengenali individu ini yang menjadi sangat terkenal seluruh dunia sebagai pengasas syarikat perisian komputer terbesar di dunia iaitu Microsoft Corporation.

Tetapi sebelum bergelar manusia terkaya di dunia, ramai yang tak tahu Bill Gates bermula dengan menjadi pelatih pembantu ahli kongres untuk Dewan Perwakilan Amerika Syarikat ketika musim panas. Antara kerja-kerjanya ketika itu adalah menghantar barang, menjawab telefon, membuat kajian untuk ahli kongres dan banyak lagi yang merupakan kerja-kerja kerani. Selepas progam latihan itu, beliau memulakan langkah untuk membina Microsoft.

Oprah Winfrey boleh dianggap sebagai antara wanita yang paling berpengaruh di atas muka bumi ketika ini. Beliau adalah bukti kepada sesiapa sahaja boleh menjadi berjaya dan kaya, walaupun datang dari latarbelakang yang sangat miskin. Walaupun menghadapi hidup yang sangat sukar ketika muda, ia tidak menjadi penghalang kepada beliau untuk berjaya. Pada tahun 2017, kekayaan beliau dianggarkan sebanyak RM12.84 billion.

Sebelum menjadi ikon TV yang sangat berpengaruh, penglibatan Oprah Winfrey dalam bidang media bermula ketika beliau menjadi pelatih di sebuah stesyen televisyen bersekutu CBS iaitu WLAC-TV. Bakat dan pengalaman beliau dalam public speaking dan drma membolehkan Oprah berpeluang untuk menjadi pembaca berita separuh masa yang akhirnya diterima sebagai pembaca berita sepenuh masa. Itulah titik permulaan kepada kejayaan beliau sekarang.


9 Fenomena Kematian Haiwan Disebabkan Cuaca Sejuk Beku Melampau

Setiap haiwan memiliki keunikan dan ciri khas yang dikurniakan Allah SWT untuk hidup di dunia ini. Antara kelebihan yang diberikan kepada haiwan adalah seperti mempunyai bulu lebat dan berkulit tebal untuk bertahan dalam cuaca sejuk yang melampau seperti di negara beriklim sejuk ataupun kutub utara dan selatan.

Namun, ada antara mereka mempunyai usia tidak begitu panjang dan ditemui mati sejuk beku dalam keadaan menyayat hati. Kami kongsikan 9 jenis haiwan yang pernah dijumpai mati di bawah paras beku:

Seorang pemburu, Franz Stehle, dari Jerman telah mengeluarkan satu blok ais yang mengandungi seekor musang di dalamnya. Menurut Franz, musang itu telah jatuh ke dalam Sungai Danube yang sejuk sehingga mati lemas.

Sejak dikeluarkan pada Januari 2017, musang sejuk beku itu dipamerkan kepada orang ramai di luar hotel milik keluarga Franz di Fridingen. Menurut pemburu terbabit, kejadian seumpama itu agak biasa terjadi kerana dia pernah nampak haiwan lain seperti seekor rusa dan babi hutan yang beku.

Perkhidmatan Ikan dan Hidupan Liar Amerika Syarikat telah berkongsi gambar yang diambil oleh seorang pengunjung tetap ke Tasik Andes, Kelly Preheim yang diambil pada tahun 2015.

Kejadian seperti ini berlaku kerana hidupan kekurangan oksigen akibat pembekuan permukaan air. Apabila permukaan air membeku, sinaran matahari akan terhalang dan seterusnya alga dan tumbuhan tidak dapat menjalani proses fotosintesis untuk menghasilkan oksigen. Apabila ikan-ikan ini mati, lebih banyak oksigen yang digunakan kerana proses penguraian yang berlaku.

Pada tahun 2014, elk ini dijumpai di tengah tasik berdekatan Bodo di utara Norway oleh Inger Sjøberg yang sedang meluncur ais. Elk ini dipercayai terjatuh ke dalam tasik sebelum ais mengeras sepenuhnya.

Gambar koyote beku di Kanada ini ditangkap oleh seorang jurugambar bernama Sabine Cane. Beginilah keadaan haiwan ini semasa dijumpai - di tepi jalan dalam keadaan duduk dan membeku. Menurut Sabine, kawasan itu mengalami suhu di bawah 30C selama dua minggu berturut-turut semasa musim sejuk pada tahun 2008.

Sekumpulan keldai dijumpai dilitupi salji dan ais di kawasan pedalaman Turkey berdekatan Sanliurfa yang menghadapi cuaca paling sejuk di negara itu.

Semasa pasukan penyelamat menjumpai keldai-keldai ini, beberapa ekor daripadanya tidak dapat berjalan kerana kaki yang hampir beku akibat cuaca yang terlalu sejuk. Namun kesemua keldai ini akhirnya dapat diselamatkan dan dihantar ke pusat perlindungan.

Walaupun nampak seperti ia sedang tidur, sebenarnya katak ini tidak akan lagi melompat kerana ia sudahpun tidak bernyawa.

Dipercayai katak ini terpedaya dengan suhu yang naik mendadak secara tiba-tiba dan keluar daripada hibernasi untuk mencari teman persenyawaan di sekitar tasik di Oslo. Ketika itulah tasik menjadi beku dan katak ini tidak sempat pulang ke pangkal jalan.

Semasa berjalan di perkampungan Alaska pada tahun 2016, pendaki bernama Brad Webster dan rakan-rakannya terserempak dengan dua ekor moose jantan yang mati beku ketika dalam posisi sedang bertarung.

Ketika moose itu dijumpai, ia merupakan penghujung musim mengawan. Barangkali kedua-dua ekor moose ini sedang berkelahi berebutkan wilayah jajahan atau moose betina.

Seorang bekas ahli biologi, Bill Samuel dari University of Alberta memberitahu National Geographic bahawa beliau tidak pernah menyaksikan situasi seumpama itu. Sungguh menakjubkan.

Pada musim sejuk tahun 2014 di Norway, satu fenomena ganjil terjadi di mana ais membeku dengan terlalu cepat sehingga terlalu banyak ikan hering yang tidak sempat menyelamatkan diri.

Ingolf Kristiansen sedang bersiar-siar bersama anjing peliharaannya di sepanjang teluk Lovund ketika dia ternampak keadaan air yang dipenuhi ikan beku itu.

Haiwan terakhir ini mati beku bukan disebabkan alam semula jadi tetapi berpunca daripada perbuatan manusia.

Sebuah gelanggang luncur ais di Jepun mempamerkan 5,000 ekor ikan yang beku di dalamnya. Gelanggang yang dibuka di dalam taman tema Space World di Kitakyushu pada November 2016 kononnya ingin mendidik pengunjung berkenaan hidupan laut.

Walau bagaimanapun pihak pengurusan menerima kecaman hebat daripada netizen dan orang ramai kerana dikatakan menyokong penderaan dan kekejaman ke atas haiwan. Gelanggang itu ditutup selepas hanya beberapa minggu dibuka.

Kesian sangat tengok. Apalah agaknya yang haiwan-haiwan ini fikirkan sebelum mati itu kan.


7 Panduan Elak Maklumat Dicuri Dan Tertipu Dalam Internet

Beberapa tahun dahulu, anda dikira agak hebat jika berjaya mengabaikan email putera raja Nigeria yang ingin menghantar duit wasiat jutaan dolar ke dalam akaun bank anda. Bagi anda, mungkin makcik-makcik di kampung yang kurang berpendidikan saja yang mudah tertipu dengan muslihat itu.

Tapi teknologi telah berubah dan cara penipuan juga kini semakin canggih. Scammerspula menjadi semakin pintar menggunakan pelbagai helah untuk mendapatkan data peribadi atau wang anda. Jika anda selama ini gagal membezakan berita sahih dengan berita palsu, anda juga mungkin tidak dapat membezakan antara scam dengan perniagaan sah.

Kami kongsikan 7 penipuan di Internet yang boleh memperdaya walaupun bagi individu celik teknologi dan cara untuk elakkan diri daripada menjadi mangsa:

Kaedah penipuan: Skim pancingan data (phishing) ini melibatkan penghantaran e-mel palsu yang kelihatan seperti berasal dari rangkaian sosial sebenar. Ia mungkin mengatakan bahawa anda mempunyai permintaan rakan baru atau ada seseorang telah cuba menceroboh masuk ke akaun anda dan anda perlu log masuk segera untuk pengesahan identiti.

Sekiranya anda log masuk menggunakan pautan palsu yang diberikan dalam e-mel tersebut, penipu tersebut boleh mengakses akaun sebenar anda, mencuri identiti, menghantar mesej spam kepada kenalan anda dan menggunakan maklumat peribadi untuk memeras ugut anda.

Cara mengelakkan: Sama seperti modus operandi phishing akaun bank, anda hanya perlu mengelakkan daripada menggunakan apa-apa pautan dari dalam e-mel. Jika anda mendapat sebarang notifikasi berkaitan akaun media sosial, layari terus laman web tersebut dengan menaip alamat menggunakan browser ataupun menggunakan aplikasi yang telah dimuat turun ke dalam telefon anda.

Jangan sesekali klik pautan yang dihantar kepada anda dan sentiasa gunakan tetapan pengesahan dua langkah bagi kesemua akaun anda. Dengan cara ini, jika ada seseorang cuba menceroboh ke dalam akaun anda dari peranti berbeza, anda akan segera mendapat notifikasi amaran.

Kaedah penipuan: Katakan scammer berjaya mengakses e-mel rakan anda, dia akan menghantar e-mel palsu kepada semua kenalan di dalam senarai. Kebiasaannya e-mel itu akan dilampirkan sekali pautan atau dokumen untuk dimuat turun.

Anda mungkin sangka e-mel itu benar-benar dihantar oleh rakan anda lalu anda pun memuat turun dokumen yang dihantar. Kesudahannya, komputer anda mungkin dijangkiti virus ataumalware. Lebih pedih lagi sekiranya kesemua fail anda tidak dapat diakses disebabkanransomware yang memohon wang tebusan.

Cara mengelakkan: Jika anda menerima e-mel mengandungi dokumen yang tidak dijangka atau pautan kepada mana-mana laman web perkongsian fail, jangan terus dibuka. Sebaliknya, cuba hubungi rakan yang menghantar itu terlebih dahulu melalui saluran lain seperti panggilan telefon atau Whatsapp untuk memastikan bahawa merekalah penghantar sebenar.

Kaedah penipuan: Penipu akan membuat profail akaun fake menggunakan maklumat dan gambar rakan anda kemudian menghantar permintaan untuk menjadi rakan baru anda. Jika anda menerima permintaan tersebut, penipu tersebut kini mempunyai maklumat peribadi anda yang boleh digunakan untuk menggodam akaun-akaun lain.

Maklumat sensitif seperti tarikh lahir, tempat tinggal, nama ibu dan ayah, nama binatang peliharaan dan sebagainya tidak patut diketahui umum.

Cara mengelakkan: Jangan terima permintaan menjadi rakan oleh orang yang tidak dikenali. Jika ada seseorang yang sudahpun berada dalam senarai rakan anda membuat permohonan menggunakan akaun baru, anda perlu cuba hubunginya melalui saluran lain (panggilan telefon, Whatsapp dan sebagainya) untuk mengesahkan yang mereka memang benar-benar mempunyai akaun kedua.

Dan yang paling penting, jangan sesekali kongsi maklumat peribadi yang boleh menjawab soalan keselamatan akaun lain.

Kaedah penipuan: Penjenayah akan membuka hotspot Wifi dengan akses terbuka di kawasan tumpuan ramai seperti kedai kopi atau lapangan terbang. Wifi 'percuma' ini dihubungkan ke komputer riba mereka yang akan mencedok segala data dan maklumat daripada telefon atau komputer anda setelah internet berjaya disambung.

Cara mengelakkan: Pastikan tetapan Wifi peranti anda tidak akan menyambung secara automatik kepada mana-mana rangkaian Wifi dengan akses terbuka. Pilih tetapan "Ask to join networks" dan sentiasa padam butang Wi-Fi jika tidak digunakan. Apabila berada di tempat yang menawarkan Wi-Fi percuma, pastikan anda bertanya kepada pekerja kedai nama rasmi rangkaian tersebut. Jangan sesekali membuat sebarang transaksi perbankan melalui rangkaian percuma.

Kaedah penipuan: Apabila melayari web, satu jendela timbul (pop-up window) akan muncul memberikan amaran yang peranti anda telah dijangkiti virus dan malware. Kemudian anda diminta menekan butang untuk membuat imbasan menggunakan perisian antivirus untuk memadam virus itu dengan mengenakan bayaran yang murah. Jika anda menekan butang muat turun, anda mungkin telah memasukkan perisian yang berniat jahat. dan boleh mendapatkan maklumat peribadi seperti nombor kad kredit.

Cara mengelakkan: Pastikan peranti anda telah dipasang program antivirus yang sentiasa dikemaskini. Jangan klik pada mana-mana iklan timbul semasa melayari Internet dan tutup semua tetingkap sekiranya iklan 'virus' itu muncul dengan banyak. Pasang pop-up blockers pada pelayar untuk mengelakkan penipuan seperti ini muncul tanpa diundang.

Kaedah penipuan: Kaki tipu akan membuat satu profail cari jodoh yang palsu dengan gambar dan maklumat daripada orang sebenar. Kebiasaannya gambar dengan wajah jejaka kacak dan gadis yang cantik menjadi pilihan pemangsa. Mereka kemudian akan mencari mangsa untuk berkenalan dengan lebih rapat melalui mesej, gambar dan panggilan telefon. Tapi mereka sering menolak apabila diminta membuat panggilan video atau bersemuka secara depan-depan.

Apabila hubungan anda berdua sudah semakin intim, penipu tadi akan mula menceritakan masalah kewangan mereka dan meminta anda menghulurkan bantuan. Jika anda termakan pujuk dan membuat pindahan wang, mereka mungkin akan terus lesap melarikan diri atau berterusan memohon simpati anda untuk meminta wang dengan lebih banyak.

Cara mengelakkan: Percaya dengan naluri anda. Jika orang yang dikenali dalam talian enggan berjumpa untuk bersua muka, pasti ada sesuatu yang dia ingin sembunyikan. Jangan sesekali menghantar wang kepada sesiapa sahaja yang anda baru kenali dalam alam maya.

Kaedah penipuan: Scammer akan membuat satu post, halaman crowd funding ataupun laman kerja amal berkaitan berita yang sedang viral. Berita ini kebiasaannya seperti ditimpa bencana alam, menyamar mempunyai anak kecil yang sedang sakit tenat atau keluarga yang hidup dalam keadaan daif.

Penipu kemudian akan meyakinkan orang ramai agar menghebahkan post/halaman tersebut ke media sosial. Ada penipu yang meletakkan nombor akaun sendiri/dipinjam untuk menerima dana daripada orang ramai, ada juga penipu yang meletakkan pautan untuk anda menderma menggunakan akaun bank dalam talian.

Cara mengelakkan: Jangan klik pautan yang anda terima melalui e-mel ataupun melayari alamat web yang mencurigakan. Jika anda ingin menderma, cari organisasi yang betul atau orang yang dipercayai. Jika anda ingin membuat pindahan wang derma secara dalam talian, pastikan URL memaparkan "https://" di bahagian permulaan alamat.

Walaupun anda seorang yang berhati-hati, scammer, penggodam dan pencuri identiti akan sentiasa berusaha untuk mendapatkan wang dan maklumat peribadi anda. Jadi, jangan mudah percaya apa yang anda lihat dan semak terlebih dahulu sebelum anda terpedaya.


10 Soalan Temuduga Kerja Yang Pelik Dari Syarikat Besar Terkenal

Ramai orang mencari panduan dan tip berguna untuk menghadapi temuduga. Ada calon yang mencari laman web yang menyenaraikan contoh-contoh soalan temuduga untuk mempersiapkan mereka agar lebih bersedia apabila diajukan soalan. Ada yang bertanya dengan rakan-rakan yang lebih berpengalaman.

Boleh kata hampir kesemua orang berasa sedikit tertekan sebelum menghadiri temuduga kerana tidak boleh menjangka apa yang bakal terjadi di dalam bilik temuduga.

Dengan persaingan yang amat sengit kerana terlalu ramai calon yang memohon, ada sesetengah majikan suka bertanyakan soalan-soalan 'cepumas' ketika sesi temuduga dijalankan untuk mendapatkan calon yang paling kreatif dan tahu berfikir di luar kotak.

Laman web Glassdoor telah mengeluarkan senarai 10 soalan ganjil pernah ditanya oleh bakal majikan. Harap tidak ada calon yang tergeliat lidah semasa menjawab soalan-soalan begini:

Jika anda mempunyai 2,000 dolar, bagaimana anda akan gandakan wang itu dalam masa 24 jam?

Berapa bijikah bola keranjang yang boleh dimuatkan di dalam bilik ini?

Apa yang anda akan buat jika anda menjumpai seekor penguin di dalam peti ais anda?

Jika saya berikan 40,000 dolar kepada anda untuk memulakan perniagaan, apa yang anda akan buat?

Nota: Florida merupakan salah sebuah bandar beriklim panas sepanjang tahun di Amerika.

Jika anda merupakan CEO, apakah 3 perkara pertama yang anda akan semak mengenai perniagaan sejurus selepas bangun tidur?

Adakah anda lebih rela bertarung dengan seekor itik yang bersaiz seperti seekor kuda ataupun 100 ekor kuda yang bersaiz seperti itik?

Apabila seketul hot dog mengembang, arah manakah yang akan terbelah dan mengapa?

Sepanjang hidup berkerjaya penulis, soalan paling pelik secara peribadi yang pernah ditanya adalah semasa sesi temuduga oleh sebuah syarikat IT di Singapura. Panel penemuduga bertanyakan apakah cara terbaik untuk membuat sandwic mentega kacang dan jeli. Hampir terkedu seketika kerana ia benar-benar tidak dijangka.

Soalan manakah yang anda rasa paling susah untuk dijawab? Jika anda diajukan soalan yang sama, bagaimanakah anda akan jawab?


5 Cara Untuk Bahagiakan Diri Sendiri Dan Tenangkan Jiwa

Makna kebahagian bagi setiap individu adalah sangat subjektif. Ada yang memerlukan wang ringgit dan harta benda untuk membahagiakan mereka dan ada pula yang hanya perlukan pasangan untuk membahagiakan mereka. Tetapi apa yang tidak betul di sini adalah kita memerlukan benda atau individu lain untuk merasakan kebahagiaan.

Kita terlupa bahawa kita sendiri sebenarnya lebih layak untuk membahagiakan diri sendiri. Ini kerana kita tidak mengetahui kuasa yang ada pada diri sendiri. Jika anda tahu caranya, anda tidak perlukan manusia lain mahupun wang yang banyak untuk merasa bahagia.

iluminasi.com ingin berkongsi dengan anda 5 perkara yang anda boleh lakukan kepada diri sendiri untuk merasa bahagia.

Kadang-kadang disebabkan kekangan masa yang terlalu kuat membuatkan anda tak sempat untuk menikmati hidup yang sepatutnya. Kerana terlalu fikirkan masa depan, anda terlepas masa sekarang yang dilalui dan ia juga sama pentingnya dengan masa hadapan. Apa gunanya jika anda terlepas hidup sekarang untuk masa hadapan, sedangkan anda boleh mendapat kedua-duanya.

Cuba untuk menghabiskan masa untuk diri sendiri dengan merangcang untuk membuat sesuatu yang anda belum pernah lakukan sebelum ini. Sebagai contoh, pergi menonton wayang seorang diri. Dengan melakukan perkara yang anda belum pernah lakukan akan membuatkan anda menemui sesuatu yang baru yang boleh membahagiakan diri anda dan membuatkan hidup anda lebih bererti.

Jangan malu untuk memuji diri sendiri, tetapi bukanlah di hadapan orang lain. Cuba cara ini, setiap kali bangun pagi, cuba puji diri anda mengenai kelebihan anda, mahupun kekurangan anda. Dengan melakukan perkara ini anda akan menaikkan semangat dan membuatkan hari anda lebih ceria.

Ia juga akan membuatkan diri anda dihargai, walaupun oleh diri sendiri dan sekaligus menyuntik semangat untuk melakukan sesuatu. Ia antara yang paling mudah, tak perlukan wang ringgit. Bila-bila masa pun boleh buat.

Jika sebelum ini anda sering mengabaikan penampilan anda, anda mungkin perlu melakukan sesuatu terhadapnya. Cuba untuk berpenampilan lebih baik dengan memakai pakaian yang kemas. Jika anda tak ada pakaian yang cantik dan elok, jangan kedekut untuk menggunakan wang anda untuk tujuan ini.

Penampilan anda yang kemas dan segak akan membuatkan anda lebih bersemangan dan menambahkan keyakinan diri. Tak perlu tunggu untuk berhias dan berpenampilan segak hanya jika ada majlis-majlis tertentu. Cuba lakukannya sekali dan anda pasti akan terus melakukan tabiat ini setiap hari.

Dan ia bukan terhad kepada pakaian sahaja, anda juga boleh manjakan diri anda untuk pergi ke salun sekali sekala.

Ini salah satu cara yang boleh buatkan diri anda bahagia. Apabila perut anda bahagia, anda juga akan bahagia. Sesekali anda perlu memanjakan diri anda dengan membelanjakan wang ada untuk perut anda. Ia tidak perlu terlalu mahal, yang penting ia makanan kesukaan anda. Makan makanan kegemaran anda boleh membuatkan anda gembira dan bahagia.

Jika ia jauh, cuba untuk pergi walaupun sebulan sekali. Percayalah, anda akan diri anda lebih dihargai.

Bagi penulis ini adalah yang paling berkesan. Dengan kesibukan bekerja, apa yang anda sangat perlukan ialah merehatkan minda anda. Bawa diri anda dengan bercuti beberapa hari, dan ia tidak semestinya ke tempat yang jauh dan mahal. Kita sering terlepas peluang untuk membahagiakan diri dengan bercuti kerana dalam fikiran kita bercuti itu memerlukan masa yang panjang dan wang yang banyak. Itu silapnya.

Dengan bercuti di tempat yang dekat dan juga dengan bajet yang rendah, ia akan membuatkan otak anda dapat berehat dengan cukup. Anda akan menyedari bahawa hidup ini lebih bermakna dan mempunyai tujuan lain selain bekerja.


Pesan Rasulullah Cari Empat Ciri Ini Dalam Seseorang Untuk Tahu Dia Jodoh Kita

Seronok jadi umat Islam sebenarnya. Kita ada banyak panduan yang cukup lengkap dalam segala serbi hal asas kehidupan manusia. Termasuklah mencari jodoh.

Cuma, dengan pengaruh-pengaruh budaya luar yang datang dan menyongsangkan sedikit kita daripada jalan yang betul, lama-kelamaan masalah sosial semakin kelihatan dalam masyarakat kita, kerana kita sendiri enggan mengikut saranan Rasulullah saw. dalam mencari jodoh.

Mungkin ada antara kita yang lupa? Mari kita imbas kembali pesanan Rasulullah saw. ini yang datang dari hadis yang berbunyi :

“Wanita dikahwini kerana empat hal: Kerana hartanya, kerana keturunannya, kerana kecantikannya, dan kerana agamanya. Maka hendaklah kamu pilih kerana agamanya, sebab kalau tidak demikian, nescaya kamu akan celaka”. (Hadith Shahih Riwayat Bukhari 6:123, Muslim 4:175).

Amat jelas di situ Rasulullah saw. menyarankan agar kriteria paling penting dalam mencari jodoh, ada 4 tetapi antara empat itu ada satu yang paling penting iaitu agamanya. Tetapi, mari kita huraikan 3 ciri lain terlebih dahulu.

Rasulullah saw. menyarankan kita agar memilih calon isteri yang datang daripada keturunan yang baik. Keturunan itu bermaksud datang dari keluarga yang mengamalkan ajaran Islam dengan baik serta tidak dipandang cela oleh masyarakat.

Hal ini diambil kira dengan harapan, berkat memperolehi jodoh yang datang dari keturunan yang baik, maka akan bertambah baiklah zuriat yang bakal terhasil dari penyatuan mereka berdua.

Tidak ada penekanan yang khusu yang diberikan pada dua ciri-ciri ini namun disebutkan juga kerana memang empat ciri inilah yang akan membantu kita mencari jodoh.

Tidak perlulah kita menolak pula seseorang itu hanya kerana dia tidak berharta dan janganlah pula kita enggan menerima seseorang itu kerana rupanya. Namun apa yang kerap kali berlaku, rupa akan diletakkan ke nombor satu, harta nombor dua. Betul kan?

Ilmu agama tidak cukup dengan pemahaman dari segi perlakuan sahaja. Seseorang yang benar-benar mempercayai agamanya, pasti akan mempunyai ilmu yang bersifat rohani dan ini akan menjurus kepada hubungan yang lebih dekat dengan Allah swt. Bagaimana mahu tahu bakal jodoh kita itu agamanya kuat?

Lihat ibadahnya, akidahnya, akhlaknya, pakaiannya, kehormatannya, tajwidnya, ilmu, pertuturannya, baktinya, perilakunya, risaunya dia pada dosa, hatinya yang bebas syak wasangka dan baiknya dia pada manusia lain.

Banyak kan sebenarnya perkara yang perlu dinilai sebelum seseorang itu layak dianggap jodoh ideal dari segi agama?

Pasti ramai yang memikirkan persoalan tersebut- mengapa agamanya lebih penting sedangkan jika keturunannya elok, sudah tentulah dia baik belaka, kan? Jawapannya mudah - bukan semua orang bernasib baik dilahirkan ke dalam keturunan yang baik.

Ada orang yang mungkin anak luar nikah. Ada orang anak pencuri. Ada orang ibu bapanya dipandang negatif masyarakat setempat. Jika perkara-perkara ini wujud dalam penilaian anda, lihat saja pada agamanya. Lupakan isu keturunannya dan perkara itu sudah patut menjadi isu lagi jika agamanya cukup cantik.

Saya harap agar panduan ini yang sebenarnya kerap dikongsikan membantu anda dalam memulakan langkah pertama mencari jodoh. Memang sukar mendapatkan pasangan yang mempunyai keempat-empat kriteria yang Rasulullah saw. sebutkan itu, namun Rasulullah memudahkan kita dalam membuat pilihan dengan menyarankan kita agar mengutamakan agama seseorang sebelum membuat sebarang keputusan.

Saranan siapa lagi yang lebih layak kita ikut berbanding nasihat Baginda? Kami dari team Iluminasi doakan anda semua berjumpa dengan jodoh yang menepati nasihat Rasulullah saw.


Berapa Bil Elektrik Menara Ikonik Eiffel Tower Setiap Tahun?

Jika anda perhatikan langit di Paris, ia tidaklah semeriah langit-langit negara lain yang penuh dengan bangunan-bangunan tinggi. Ini disebabkan sehingga tahun 2010, bandar itu mempunyai larangan mengenai binaan dan ketinggian sesebuah bangunan. Kerajaan ketika itu mengehadkan bangunan yang hendak dibina mestilah di bawah 37 meter ataupun sekitar 11 tingkat sahaja.

Kini, undang-undang binaan di sana telahpun diberikan kelonggaran, namun projek pembangunan masih belum mencapai tahap bandar maju seperti Dubai.

Tapi ia tidak mengapa kerana warga Paris dan para pelancong masih boleh menikmati pemandangan sekitar kota cinta itu tanpa sebarang halangan, ditambah pula dengan kedudukan Menara Eiffel sebagai mercu tanda utama di sana.

Siapa yang tak tahu Menara Eiffel? Diiktiraf sebagai salah satu daripada 7 Keajaiban Dunia Moden, ia sentiasa berkilau pada siang hari dan bergemerlapan dengan cahaya terang di sebelah malam.

Tapi tahukah anda cahaya dari menara yang menerangi malam sekitar kota Paris itu menanggung kos yang amat tinggi?

Sejumlah 20,000 mentol dipasang mengelilingi rangka menara yang menggunakan 22 megawatts kuasa elektrik setiap hari. Penggunaan tenaga elektrik ini menelan belanja sekitar £2,640 (RM14,725) secara purata setiap hari iaitu bersamaan £963,600 (RM5.4 juta) setahun.

Bayangkanlah tenaga elektrik yang digunakan monumen ini boleh menerangkan sebuah perkampungan kecil. Itu pun nasib baik pertunjukan cahaya dibuat selama 5 minit sahaja setiap jam.

Dengan kuasa elektrik Menara Eiffel sebanyak 7.8juta kWj yang digunakan selama setahun, anda boleh guna untuk menanggung bil elektrik rumah anda selama hampir 2,000 tahun. Wow.